5 Misteri Menakjubkan Yang Berjaya Dirungkai Oleh Manusia

Semua orang sukakan misteri sama ada membaca, menonton atau menyelesaikannya. Secara keseluruhannya, manusia sentiasa berusaha untuk mencari jawapan kepada sesuatu perkara yang tidak diketahui.

Setelah bertahun-tahun berlalu, manusia telah berjaya menemukan jawapan kepada beberapa misteri dan teka-teki yang telah sekian lama tergantung.

Walaupun sejarah tak akan menceritakan semuanya kepada kita, sekurang-kurangnya kita mampu berusaha menyelesaikannya.

iluminasi.com kongsikan 5 misteri sejarah yang berjaya dirungkai dalam beberapa tahun kebelakangan ini.

Pada tahun 2017, para saintis percaya bahawa mereka telah menemui jawapan tentang mengapa hampir 70 peratus daripada bangkai mammoth berbulu adalah dari jantina jantan.

Pasukan penyelidikan itu yang dipimpin oleh Muzium Sejarah Alam Sweden, menyimpulkan bahawa walaupun nisbah jantina adalah sama rata semasa kelahiran, ia menjadi tidak seimbang disebabkan oleh hirarki dan pengaturan hidup komuniti gajah gergasi.

Seperti gajah moden, rakan-rakan mereka yang berbulu hidup dalam kumpulan diketuai oleh seoekor ibu yang lebih tua.

Walau bagaimanapun, mammoth jantan telah diusir apabila mencapai usia dewasa untuk hidup sendiri atau membentuk kumpulan bujang.

Tanpa sokongan kawanan dan tidak dijaga ibu, gajah-gajah jantan ini terlibat dalam lebih banyak "perilaku yang berisiko".

Walaupun jenis tingkah laku ini mengakibatkan lebih banyak kematian, ia juga kondusif terhadap pemeliharaan. Mammoth jantan yang bersendirian lebih cenderung untuk menjadi mangsa kepada perangkap kematian semulajadi seperti

Mammoth lelaki lone lebih cenderung untuk menjadi mangsa perangkap kematian semulajadi seperti jatuh ke dalam lubang, lumpur dan glasier.

Bangkai-bangkai haiwan ini tertanam dan terlindung daripada cuaca, tidak seperti kebanyakan haiwan Zaman Ais lain, termasuk kebanyakan daripada spesis betina.

Pada suatu hari, Marcelin Dumoulin dan isterinya, Francine, pergi ke padang rumput berhampiran kampung Chandolin di Swiss untuk memberi makan dan dan memerah susu lembu mereka.

Selepas itu, mereka tidak kelihatan lagi selama 75 tahun. Pasangan ini hilang pada 15 Ogos 1942. Mereka akhirnya dijumpai pada Julai 2017, ketika glasier yang mengecut menampakkan badan mereka yang beku.

Ais telah memelihara mayat mereka, yang ditemui dengan barang-barang mereka dan pengenalan mereka yang masih dalam keadaan baik .

Ujian DNA menunjukkan keputusan positif mengesahkan bahawa mayat itu adalah Marcelin dan Francine Dumoulin.

Ternyata bahawa pasangan itu telah jatuh ke dalam rekahan ais, di mana mereka terperangkap dan tersembunyi selama beberapa dekad.

Apabila Glasier Tsanfleuron mula surut, ia mendedahkan badan mereka. Menurut pihak berkuasa serantau, perkara seperti ini bukanlah sesuatu yang tidak pernah berlaku.

Disebabkan perubahan iklim, glasier surut kerap mendedahkan mayat beku orang-orang yang hilang bertahun-tahun bahkan beberapa dekad lalu.

Pada tahun 1945, tenggelamnya kapal USS Indianapolis membawa kepada kehilangan nyawa terbesar dari sebuah kapal dalam sejarah Tentera Laut AS.

Kapal ini ketika itu dalam misi untuk menghantar bahagian-bahagian untuk bom atom "Little Boy" di Pangkalan Tentera Udara Amerika Syarikat di Tinian.

Selepas itu, kapal ini menjalani tugasan latihan dan tidak lama kemudian, ia dihentam oleh torpedo oleh kapal selam Jepun yang sedang dalam perjalanan ke Filipina. Daripada 1,196 anak kapal, hanya 316 orang yang terselamat.

Kapal itu memasuki budaya pop dengan pelancaran filem Jaws, di mana Kapten Quint, yang digambarkan sebagai mangsa yang terselamat dari Indianapolis, menceritakan kisah yang tidak dapat dilupakan bagaimana kru-kru yang masuk ke dalam air diserang dan dimakan oleh jerung selama empat hari sebelum diselamatkan.

Kapal itu tenggelam dalam hanya 12 minit sebelum menghantar isyarat kecemasan, dan kemudiannya tersadai di dasar lautan di antara Guam dan Filipina.

Sepanjang dua dekad yang lalu, dua ekspedisi cuba dan gagal mencari bangkai kapal ini menggunakan teknologi moden.

Pada tahun 2016, satu petunjuk baru muncul apabila rekod menunjukkan bahawa Indianapolis berselisih dengan sebuah kapal lain 11 jam sebelum diserang.

Menggunakan laluan yang diketahui oleh kapal lain itu, ekspedisi baru yang dibiayai oleh pengasas bersama Microsoft Paul Allen berjaya menganggarkan lokasi kapal karam itu.

Lebih setahun kemudian, akhirnya kapal USS Indianapolis ditemui di Lautan Pasifik Utara pada kedalaman 5,500 meter.

Penyelidik di China percaya bahawa mereka telah menyelesaikan misteri berusia 2,200 tahun disebalik cat polychrome Tentera Terra-Cotta.

Ditemui semula pada tahun 1974, Tentera Terra-Cotta adalah koleksi hampir 9,000 patung yang mewakili tentera, kereta kuda dan kuda yang dikebumikan dengan maharaja pertama China, Qin Shi Huang, untuk menjadi pengawal kerajaannya di akhirat.

Apabila mereka ditemui, beberapa patung masih mengandungi tompok-tompok pigmen berwarna-warni dan sisa-sisa bahan pengikat, sesuatu yang sangat jarang berlaku kepada patung-patung yang dikebumikan di bawah tanah dalam sedimen air tepu selama lebih dari dua abad.

Pigmen itu telah dikenal pasti sebelum ini sebagai sebatian bukan organik seperti cinnabar, azurite, dan malachite tetapi ejen ikatan dan kaedah yang tepat yang digunakan untuk melukis Tentera Terra-Cotta masih sukar difahami sehingga kini.

Untuk mencari jawapan mereka, saintis Cina menggunakan teknik canggih yang dikenali sebagai "matrix-assisted laser desorption/ionization time-of-flight mass spectrometry (MALDI-TOF-MS)".

Tahap kepekaan yang tinggi memberikan hasil yang tepat walaupun terdapat kesan ejen pengikat. Hasilnya kemudian dibandingkan dengan sampel yang dituakan secara buatan.

Menurut kajian ini, para seniman kuno Qin mula-mula sekali menyalut patung-patung dalam satu atau dua lapisan pernis yang diperoleh dari pokok Toxicodendron, yang biasanya dikenali sebagai pokok lacquer Cina.

Selepas itu, mereka sama ada menggunakan lapisan polikrom secara langsung atau, dalam kebanyakan kes, menggunakan ejen pengikat yang dihasilkan daripada gam haiwan.

Pada tahun 1911, ahli geografi Thomas Griffith Taylor meneumi aliran air yang pelik dari Glasier Taylor di Antartika Timur.

Ia memperoleh nama Blood Falls disebabkan oleh warna kemerah-merahannya, yang telah menimbulkan rasa ingin tahu dalam kalangan ahli sains selama lebih dari satu abad.

Pada mulanya, orang ramai percaya bahawa pewarnaan itu disebabkan oleh alga merah.

Walau bagaimanapun, ini telah disangkal dan para penyelidik menyedari bahawa oksida besi yang menjadikan air berwarna merah, walaupun mereka tidak pasti bagaimana atau mengapa sehingga 2017.

Satu kajian bersama antara Kolej Colorado dan University Alaska Fairbanks menggunakan radar bunyi dan mengetahui bahawa air terjun itu dihubungkan dengan sumber air yang sangat besar yang mungkin terperangkap di bawah Glasier Taylor selama lebih dari sejuta tahun.

Oleh kerana kepekatan garam yang tinggi, garisan air garam sepanjang 91 meter kelihatan menonjol di sekeliling air yang segar.

Walau bagaimanapun, para penyelidik terkejut apabila menemui cecair yang mana mereka fikir bahawa ia adalah mustahil memandangkan suhu yang sangat sejuk.

Malah, Glasier Taylor kini adalah glasier paling sejuk yang terus mengalirkan air.

Penemuan ini mempunyai implikasi yang sangat menarik bagi ahli astrobiologi, yang menganggap persekitaran yang sejuk seperti Blood Falls adalah serupa dengan apa yang mungkin kita hadapi di dunia lain seperti di bulan Jupiter iaitu Europa.

Ia memberikan mereka akses yang mudah kepada mikroorganisma tanpa perlu menggerudi lubang ais yang berpotensi mencemarkan persekitaran yang utuh.


Kisah Misteri 'Satoshi Nakamoto' : Pencipta Sistem Matawang Bitcoin

Kita gemar sekali bercerita berkenaan Bitcoin, matawang digital yang menjadi kegilaan pengumpul-pengumpul matawang tersebut yang sanggup melaburkan puluhan ribu ringgit bagi menjananya.

Salah satu kisah paling popular berkenaan Bitcoin merupakan kisah yang melibatkan pencipta sistem Bitcoin itu sendiri, seorang individu yang bernama Satoshi Nakamoto.

Mula muncul sekitar tahun 2008, Satoshi menjadi tulang belakang kepada gerakan mempopularkan penggunaan Bitcoin serta memainkan peranan besar membetulkan sebarang masalah yang timbul berkaitan sistem tersebut.

Bagaimanapun, pelbagai persoalan mula timbul berkenaan identiti sebenar Satoshi. Sedikit demi sedikit informasi berjaya dikorek menunjukkan bahawa 'Satoshi Nakamoto' sebenarnya tidak wujud.

Tidak ada sesiapa yang dapat mengesahkan siapa sebenarnya Satoshi Nakamoto, walaupun ciptaannya Bitcoin menjadikan dia orang ke 44 terkaya dunia dengan nilai harta sebanyak RM88 billion.

Dianggarkan memiliki hampir 1 juta unit Bitcoin, identitinya kekal menjadi misteri sehingga kini.

Satoshi mula mendedahkan hasil ciptaannya sekitar tahun 2008 dengan menerbitkan laporan berkenaan sistem matawang digital yang dinamakan Bitcoin. Melihat sambutan orang ramai, pada bulan 9 Januari tahun 2009, Satoshi melancarkan perisian pertama penjana Bitcoin dan seterusnya mewujudkan jaringan komunikasi di antara pengguna-pengguna perisian itu.

Bagi membantu menjawab persoalan-persoalan yang dihadapi pengguna yang baru cuba berjinak dengan matawang digital baru ini, Satoshi membuka sebuah laman forum yang dinamakan Bitcointalk dan menjawab pertanyaan mereka yang berminat menggunakan alias 'Satoshi.'

Bitcoin pertama dalam dunia dihasilkan sebagai blok asas (genesis block) pada 3 Januari 2009 hasil janaan sendiri Satoshi. 50 unit asas itu menjadi unit permulaan kepada penjanaan sistem Bitcoin yang terus dipegang oleh Satoshi.

Dalam tempoh setahun selepas sistem Bitcoin dimulakan dan dunia masih lagi sedang belajar tentang sistem matawang itu, Satoshi dipercayai bertindak sendirian membetulkan ralat serta menambahbaik keupayaan perisian yang dibangunkannya.

Tidak lama selepas itu, Satoshi mula membenarkan pembangun-pembangun perisian luar membantu pembangunan perisian itu. Sehinggalah pertengahan tahun 2010, Satoshi menyerahkan semua kod asas dan kod keselamatan sistem itu kepada Gavin Anderssen, seorang pengaturcara lejen yang banyak mencipta kod-kod pengaturcaraan komputer sejak dulu lagi.

Gavin dinamakan oleh Satoshi sendiri sebagai ketua perekabentuk perisian Bitcoin. Ini berikutan minat Gavin yang mendalam terhadap sistem Bitcoin serta usaha Gavin membantu orang ramai menjana sendiri Bitcoin dengan pembangunan laman web beliau yang dinamakan The Bitcoin Faucet.

Satoshi mula menghilangkan diri, tidak lagi melibatkan diri dalam pembangunan sistem Bitcoin serta menyerahkan sepenuhnya tugas memperkembangkan sistem Bitcoin itu pada Gavin Anderssen.

Dalam biodata yang dikongsikan secara rasmi, Satoshi mengakui dirinya adalah seorang lelaki dari Jepun yang lahir pada 5 April 1975. Bagaimanapun, siasatan oleh peminat-peminat Bitcoin mendapati waktu Satoshi kerap aktif dalam forum Bitcointalk sebelum menghilangkan diri menunjukkan mustahil dia berada di Jepun.

Selain itu penggunaan slanga bahasa Inggeris yang digunakan dalam kod pengaturcaraan rasmi Bitcoin serta respon-respon yang ditulis Satoshi menunjukkan besar kemungkinan dia bukan warga Jepun.

Mistrri ini ddisulitkan lagi dengan penemuanpenemuan lelaki bernama Dorian Satoshi Nakamoto yang pada tahun 2014. Seorang ahli fizik, Dorian adalah seorang jurutera perisian yang mempunyai latar belakang yang luas dalam bidang ketenteraan, pernah bekerja membangunkan banyak projek-projek rahsia milik kerajaan Amerika Syarikat.

Dalam satu temuramah, Dorian didapati mengeluarkan kenyataan menyebut memang dia telah membangunkan satu sistem namun sudah menyerahkannya pada orang lain. Kenyataan ini diambil sebagai pengakuan dia adalah pencipta Bitcoin dan pengikut setia sistem Bitcoin mula berkampung di sekeliling rumahnya.

Bagaimanapun, Dorian memperbetulkan kenyataannya dan menjawab kenyataan asal beliau adalah berkenaan sistem-sistem militari yang telah dibangunkannya, bukan berkenaan Bitcoin.

Walaupun pembetulan sudah diumumkan, sehingga kini masih ramai pihak meragui 'kebenaran' kata-kata Dorian dan menyimpan syak yang Dorian adalah pencipta sebenar Bitcoin.

Tidak jauh daripada kediaman Dorian Satoshi Nakamoto, tinggal seorang lagi pengaturcara hebat bernama Hal Finney. Hal adalah seorang saintis komputer yang memainkan peranan besar dalam membangunkan sistem matawang digital sebelum Bitcoin wujud lagi.

Hal lahir pada tahun 1956 di California. Dia mempunyai karier yang panjang, dikreditkan dengan penciptaan pelbagai jenis konsol permainan video serta menjadi seorang aktivis siber yang berpengaruh besar. Pada tahun 2004, Hal menjadi individu pertama di dunia yang berjaya membangunkan sistem prototaip matawang digital yang dinamakan Reusable Proof of Work System atau RPOW.

RPOW dibangunkan untuk membenarkan pengguna mencipta token yang mengandungi nilai berdasarkan kepada rantaian kod yang eksklusif pada kunci peribadi pengguna itu sahaja. Dengan menggunakan sistem pelayan server, pelayan akan mendaftarkan token-token yang baru dicipta dengan kunci peribadi pengguna dan pengguna bebas menghantar token itu pada pengguna lain, bila mereka mahu.

Semua rekod transaksi yang dilakukan oleh pengguna menggunakan token akan dipantau oleh pelayan dan bertindak menguruskan pertukaran kunci semasa transaksi dilakukan. Sistem prototaip ini yang dibangunkan hanya sebagai ujikaji, dikatakan memberikan pengaruh yang besar pada pembangunan sistem Bitcoin kerana mod operasinya serupa.

Tidak diketahui apa sebabnya, pada 3 Januari 2009, Hal terpilih menjadi penerima pertama transaksi Bitcoin milik Satoshi Nakamoto.

Berikutan kemahirannya serta pengalamannya yang luas dalam usaha membebaskan sistem matawang daripada kawalan mana-mana pihak, ramai menganggap Hal adalah Satoshi, pengasas sebenar Bitcoin.

9 bulan selepas menerima transaksi pertama Bitcoin pertama dunia, Hal yang memainkan peranan besar membangunkan RWOP dan seterusnya mempengaruhi pembangunan Bitcoin, mengumumkan dia menghidapi penyakit amyotrophic lateral sclerosis atau ALS.

Bagaimanapun itu tidak menghalang dirinya daripada terus membantu membangunkan Bitcoin sehinggalah tubuhnya mula lumpuh. Hal hilang keupayaan untuk bergerak sekitar tahun 2013.

Hanya pada awal tahun 2014, Hal mengambil keputusan mendedahkan kepada media berkenaan komunikasi di antara dia dengan Satoshi Nakamoto pada tahun 2009, saling bertukar buah fikiran dalam memajukan sistem matawang digital sedia ada ketika itu; melayakkan Hal menerima 10 Bitcoin dalam transaksi cubaan pertama yang berjaya dilakukan bagi mengkaji kejayaan sistem mereka.

Ini menjawab persoalan mengapa Hal dipilih sebagai penerima pertama Bitcoin dalam dunia berikutan bantuannya kepada Satoshi, tetapi tetap tidak menjawab persoalan yang lebih besar - siapakah Satoshi?

Dalam permintaan terakhirnya, Hal memilih untuk dikebumikan secara berbeza. Tubuh Hal disejuk bekukan dan disimpan di Alcor Life Extension Foundation dengan harapan satu hari nanti dia dapat dikejutkan semula, semasa penawar kepada penyakit ALS telah ditemui.

Sehingga kini tidak dapat dipastikan siapakah Satoshi Nakamoto yang sebenar; individu yang bertanggungjawab membangunkan sistem Bitcoin sehingga mampu mengubah sistem matawang dunia.


5 Cerita Asal-Usul Nama Kumpulan Rock Terkenal Yang Kelakar

Kisah-kisah kreatif kumpulan muzik memilih nama mereka sangat seronok untuk dibicarakan. Ada yang sekadar memilih daripada perkataan yang ditemui, ada yang mendapat inspirasi tertentu yang dijadikan petunjuk kepada pilihan masing-masing.

Ada kalanya barang-barang disekeliling mereka menjadi idea yang akhirnya menjadikan mereka terkenal di seluruh dunia. Berikut adalah lima kisah ringkas bagaimana lima buah kumpulan rock terkenal dunia mendapat ilham menamakan kumpulan mereka.

Kumpulan Green Day merupakan antara kumpulan rock terbesar di dunia ketika ini. Mula mendapat perhatian masyarakat dunia selepas kejayaan album 'Dookie' yang terbit pada tahun 1994 dengan single 'When I Come Around' yang menjadi siulan anak muda seluruh dunia, pasti ramai tidak menyedari nama kumpulan ini sebenarnya berasal daripada satu tabiat negatif.

Pada awalnya, Green Day menggunakan nama Sweet Children (?) semasa merakamkan demo pertama mereka pada tahun 1989 dan menukarkannya secara rasmi pada tahun 1990 kepada Green Day. Istilah 'Green Day' itu merupakan slanga masyarakat di kawasan mereka berkenaan hari-hari di mana seseorang itu melepak sepanjang masa sambil menghisap ganja.

Istilah itu diperkenalkan oleh rakannya kepada Billie Joe, vokalis kumpulan Green Day semasa mereka berehat di dalam sebuah bilik bawah tanah di Universiti Berkeley sambil khayal. Billie mencipta sebuah lagu berjudul 'Green Day' menceritakan tentang pengalamannya menghisap ganja kali pertama sebelum menggunakan nama kugirannya kepada Green Day secara rasmi.

Nama kumpulan rock gergasi ini sangat mudah diingati serta logonya menjadi antara logo paling banyak dicetak di atas t-shirt pakaian anak muda.

Kisah bagaimana kugiran ini mendapat nama mereka agak kelakar, kerana kisahnya langsung tidak mempunyai sebarang sifat 'rock and roll' di dalamnya. Semasa memulakan idea mahu menubuhkan kugiran, adik beradik Malcolm dan Angus Young tidak ada idea yang baik untuk menamakan kugiran mereka.

Adik mereka, Margaret terlihat ada label pada mesin jahit milik keluarga mereka yang tertulis AC/DC mewakili kepada bentuk litar yang boleh digunakan mesin jahit itu iaitu 'Alternating Current/ Direct Current.'

Mengambil inspirasi daripada jenis litar elektrik mesin jahit itu, mereka berdua menggunakan singkatan itu dan meletakkan logo petir pada nama kugiran mereka, supaya menonjolkan simbol tenaga yang mereka ada.

Avenged Sevenfold merupakan antara kugiran metal terbesar dunia ketika ini. Memulakan karier dengan memainkan lagu-lagu berentak metalcore, muzik Avenged Sevenfold mula matang dengan kemasukan elemen hard rock yang memberikan melodi baru, membuka penerimaan lebih besar masyarakat terhadap muzik mereka.

Nama Avenged Sevenfold diambil daripada kisah yang terkandung dalam kitab Bible berkenaan cerita tentang adik beradik Cain dan Abel, anak kepada Adam dan Eve. Dalam petikan yang diambil daripada bab Genesis 4:24 itu, ayatnya berbunyi ""If Cain shall be avenged sevenfold, Truly Lamech seventy and sevenfold."

Walaupun diinspirasikan oleh ajaran Kristian, mereka mengakui sebenarnya mereka jarang membaca Bible.

Weezer mengalami naik turun karier muzik yang sangat panjang dan telah melalui banyak fasa perubahan, menyebabkan perbezaan pendapat serta perbincangan hangat di kalangan peminat mereka.

Kisah bagaimana kugiran ini mendapat namanya merupakan sebuah kisah yang menggelikan hati. Selepas menyertai beberapa kumpulan lain yang tidak panjang usianya, kesemua ahli kumpulan mereka meneruskan percubaan menjadi pemuzik tanpa nama kugiran yang asli. Diberikan peluang untuk melakukan persembahan pembukaan semasa sesi konsert kumpulan Dogstar yang menampilkan Keanu Reeves, mereka diminta memberikan nama.

Vokalis kumpulan itu, Rivers Cuomo mencadangkan nama 'Weezer' kerana itu adalah nama ejekan yang diberikan kepadanya semasa zaman persekolah kerana dia mempunyai penyakit lelah. Oleh kerana dia sentiasa perlu mengambil ubat lelah, dia digelarkan seorang 'weezer.' Mereka terpaksa bersetuju dengan nama itu kerana tidak ada nama lain yang lebih sesuai dan Weezer berkembang menjadi antara kugiran paling berpengaruh dunia sehingga kini.

Nama 'Iron Maiden' sebenarnya diinspirasikan daripada filem 'The Man in the Iron Mask' hasil novel tulisan Alexandre Dumas. Dalam filem tersebut, disebutkan berkenaan sejenis alat penyeksaan berupa seperti keranda besi yang digunakan bagi membunuh pesalah pada zaman tersebut.

Pesalah akan ditempatkan di dalamnya yang mengandungi besi-besi tajam dan keranda itu akan dikuncikan sebagai hukuman ke atas kesalahan yang telah dilakukan.

Walaupun alat penyeksaan 'iron maiden' ini sebenarnya hanyalah satu mitos yang popular, sehinggakan ramai percaya ia benar-benar pernah digunakan. Mengambil inspirasi daripada alat fiksyen tersebut, Steve Harris pengasas kepada kumpulan tersebut menggunakan nama tersebut sebagai nama kugirannya.

Ketika populariti mereka semasa era 80-an dan 90-an dulu, di Malaysia mereka dikenali dengan nama 'Iron Maidin.' Kami pasti nama itu tidak ada kaitan dengan pasaraya Mydin.


Jadav Payeng - Lelaki Yang Menanam Hutan Seluas 1,300 Ekar Selama 40 Tahun Seorang Diri

Pulau Majuli terletak di sungai Brahmaputra di daerah Jorhat, Assam, Negeri India.

Kawasan ini didiami oleh suku Mishing dan merupakan rumah bagi lebih dari 170,000 orang yang baru-baru ini melihat beberapa perubahan yang dahsyat dalam cara hidup mereka yang berabad-abad lamanya.

Sepanjang abad yang lalu, Majuli telah kehilangan hampir 75% daripada daratannya.

Walaupun Sungai Brahmaputra sentiasa membanjiri setiap musim bunga kerana leburan ais di Himalaya dengan kedatangan suhu yang lebih panas, banjir sungai telah mencapai paras baru dan berbahaya sejak beberapa dekad yang lalu, berpotensi disebabkan oleh perubahan iklim dan gempa bumi.

Aliran sungai telah menjadi sangat kuat sehingga ia mengikis jalur yang menghubungkan Majuli ke tanah besar dengan sepenuhnya dan telah menghilangkan kehijauan kawasan itu.

Pada tahun 1979, Majuli mengalami banjir yang amat dahsyat. Banjir ini telah meninggalkan sebuah tanah yang penuh dengan pasis, tanpa sebatang pokok atau rumput.

Jadav Payeng, ketika itu merupakan seorang pemuda yang berasal dari pulau itu, teringat bagaimana beratus-ratus ekor ular telah "disapu" dalam banjir dan kemudian bergelimpangan mati akibat kepanasan.

Pemandangan seperti neraka dunia telah menginspirasikan Jadav Payeng, yang kini berusia 58 tahun, untuk melakukan sesuatu.

Tidak lama selepas itu, dia mengambil langkah pertama dalam apa yang akan menjadi usaha besar-besaran, iaitu dengan mula menanam benih.

"Apabila saya melihatnya, saya fikir manusia pun akan mati dengan cara ini dalam kepanasan. Ia menusuk hati saya. Dalam kesedihan terhadap ular-ular yang mati itu, saya mencipta hutan ini,".

Longgokan binatang mati yang tidak dapat mencari perlindungan di pasir menyebabkan Jadav menyedari bahawa tanpa pokok, ekosistem manusia berisiko akan mengalami nasib yang sama.

Jadav beranggapan bahawa akar pohon akan mengikat tanah dan menyerap air berlebihan yang akan membantu mencegah banjir masa depan dan tanah yang tenggelam.

Dengan ini, Jadav Payeng bermula dengan menggerudi lubang dalam ke tanah dengan menggunakan kayu dan menuangkan benih ke dalamnya.

Jadav Payeng bukan pakar yang mempunyai sijil dan tekniknya jauh lebih rumit, namun selepas kira-kira 40 tahun kemudian, strateginya membuahkan hasil.

Hari ini, benih yang telah ditaburkan Jadav telah berkembang menjadi hutan yang lebih besar daripada Central Park di New York.

Padang gurun yang sebelum ini terbiar telah diliputi oleh 1,360 ekar hutan, dibandingkan dengan Central Park seluas 840 ekar.

Tebing pasir kini dikelilingi oleh burung, monyet, harimau, dan bahkan gajah. Digelar "Orang Hutan India," Jadav Payeng telah tidak mampu mengira jumlah pokok yang ditanamnya selama beberapa dekad.

Kesan hasil kerja Jadav adalah menarik, dengan hutan hijau yang subur secara mendadak ini menjadi monotoni landskap yang berbatasan yang bersempadan dengannya.

Jadav mengakui bahawa dia tidak menguruskan kesempurnaan ini bersendirian kerana telah dibantu oleh alam semulajadi.

"Lelaki Hutan" ini mendakwa dia hanya memulakan proses itu dan kemudian membiarkan alam mengambil alih segalanya.

Dunia luar tetap tidak menyedari kejayaan yang dicipta oleh Jadav Payeng selama beberapa dekad.

Sehinggalah sekumpulan pegawai jabatan hutan dalam usaha mencari kawanan gajah yang merosakkan sampai ke rantau ini pada tahun 2008 dan terkejut melihat hutan yang besar dan padat itu.

Jadav Payeng mula menarik perhatian selepas diperkenalkan kepada jurugambar Jitu Kalita pada tahun 2009.

Jitu Kalita menerbitkan sebuah artikel mengenai Jadav Payeng dalam akhbar tempatan dan bermula dari situ, legenda "Hutan Manusia India" mula terkenal dan dihargai.

Kemuncaknya tiba apabila kisah ini telah mengilhamkan filem pendek pada tahun 2013 berjudul Forest Man yang membuktikan kejayaan menakjubkan di Cannes.

Pihak kerajaan negeri kemudiannya mengetahui perkara ini lalu menunjukkan perhatian kepada Jadav dan sejak itu, beliau telah menerima pelbagai anugerah penghormatan yang tinggi daripada negaranya.

Pada tahun 2015, Jadav Payeng dianugerahkan Padma Shri, anugerah penghormatan awam tertinggi India.

Jadav Payeng masih tinggal di Majuli dan beliau bertemu dengan para pelancong yang kini sering berkunjung ke kawasan itu.

Jadav terus melindungi hutan yang beliau gelarkan sebagai "rumah saya yang terbesar. Anda perlu membunuh saya terlebih dahulu sebelum anda membunuh pokok-pokok ini".


"Wanita Toksik" ini Punca Seluruh Pasukan Unit Kecemasan Jatuh Sakit

Gloria Ramirez adalah seorang wanita berusia 31 tahun yang menderita akibat kanser. Selain mendapat kanser yang kronik pada usia yang agak muda, tiada apa yang luar biasa mengenai wanita itu. Namun, insiden yang berlaku setelah dia dimasukkan ke dalam wad kecemasan membuatkan doktor dan para penyelidik bingung.

Diberi jolokan "Wanita Toksik", kakitangan hospital yang terdedah pada tubuhnya menjadi sakit dan perlu mendapatkan rawatan. Kejadian itu begitu aneh sehingga ia menjadi inspirasi untuk banyak rancangan televisyen seperti The X-Files, Grey's Anatomy, The New Detectives dan Law & Order. Berikut adalah butiran kejadian misteri yang berlaku kepada Gloria Ramirez.

Pada sekitar jam 8.15 malam pada 19 Februari 1994, Gloria Ramirez telah dimasukkan ke wad kecemasan di Hospital Besar Riverside, California selatan, kerana dia mengalami permasalahan kesan daripada kanser pangkal rahim yang dialaminya.

Sewaktu dia sampai di bilik kecemasan, dia berada dalam keadaan bingung dan sedang menderita denyutan jantung serta pernafasan yang tidak normal. Pasukan perubatan telah melakukan beberapa protokol asas seperti memasukkan ubat yang mempunyai kesan pantas, Valium, Versed dan Ativan.

Agen seperti Lidocaine dan Bretylium juga diberikan untuk menstabilkan semula denyutan jantungnya. Apabila keadaan jelas menunjukkan bahawa Gloria tidak bertindak balas dengan ubat yang diberikan, pasukan perubatan cuba pula menggunakan defibrillator untuk merangsang kembali denyutan jantungnya.

Ketika itu pasukan perubatan yang merawat Gloria mendapati terdapat kilauan berminyak di bahagian dadanya. Mereka juga perasan bau seakan buah atau bawang putih keluar daripada mulut Gloria.

Apabila mereka cuba mengambil sampel darah dari lengannya, mereka perasan bau seakan ammonia datang daripada tiub dan terdapat zarah kecil berwarna krim pada darah Gloria itu. Tidak lama selepas itu, tiga daripada pasukan perubatan yang merawatnya berasa kurang sihat dan pengsan seorang demi seorang.

Tanpa disedari, seramai 23 orang kakitangan hospital yang berada di situ pada waktu itu menjadi sakit akibat terdedah kepada toksik sehingga 5 orang daripadanya terpaksa ditahan di hospital untuk rawatan lanjut.

Kejadian itu pada mulanya disedari oleh Susan Kane, jururawat yang mengambil darah Gloria. Dia pengsan sejurus menyerahkan jarum suntikan kepada seorang lagi petugas, Julie Gorchynski.

Gorchynski yang membawa jarum itu keluar dari bilik mula berasa mual dan pening. Setelah dia meninggalkan jarum suntikan itu di meja jururawat, Gorchynski juga jatuh pengsan. Orang yang seterusnya pengsan ialah ahli terapi pernafasan, Maureen Welch yang sedang membantu Gloria bernafas menggunakan topeng pernafasan injap.

Tidak lama selepas itu, beberapa lagi orang kakitangan mengatakan bahawa mereka mula berasa tidak sihat. Semua orang diarahkan untuk mengosongkan bilik kecemasan dan keluar ke tempat letak kereta hospital. Di luar, kakitangan hospital di bahagian lain mula merawat pesakit dan rakan sekerja mereka yang terkesan oleh kejadian itu.

Pakaian kakitangan wad kecemasan telah ditanggalkan dan dibuang ke dalam beg plastik. Sebahagian kecil kakitangan yang kurang terkesan dan masih bertahan dilihat sedang cuba menstabilkan Gloria Ramirez. Pada jam 8.50, setelah 40 minit percubaan untuk melakukan CPR dan menstabilkan Gloria gagal, dia diisytiharkan meninggal dunia akibat kegagalan buah pinggang.

Antara ramai yang dijangkiti, Gorchynski adalah yang paling teruk terjejas. Dia mengalami gegaran, apnea, hepatitis, pankreatitis dan nekrosis avascular dalam lututnya, suatu keadaan di mana tisu tulang tidak mendapat cukup darah dan mula mati. Gorchynski terpaksa dirawat selama dua minggu dalam rawatan rapi dan berjalan menggunakan tongkat selama dua bulan.

Bagi Susan Kane pula, dia mengalami sindrom kegagalan anggota badan dan suhu badan yang meningkat. Seorang jururawat lagi iaitu Sally Balderas yang membantu mengalihkan Gloria ke dalam bilik pengasingan mula merasakan seperti sesuatu sedang membakar kulitnya. Keadaannya bertambah teruk dan perlu diletakkan dalam pemerhatian rapi.

Pada jam 11 malam, pasukan Hazmat daripada daerah Riverside tiba dan mula mengesan toksin yang tidak diketahui puncanya namun gagal. Kemudian seorang ahli patologi dari Pejabat Koroner Riverside yang berpakaian kalis toksik telah mengambil sampel darah, tisu, udara dari beg tubuh dan peti putih di mana mayat Gloria disimpan.

Bedah siasat berterusan selama beberapa hari dan beberapa hipotesis telah dikemukakan. Salah satu penjelasan yang logik ialah Gloria Ramirez mungkin menggunakan dimethyl sulfoxide (DMSO) di rumah sebagai ubat penahan sakit sehingga mengakibatkan kegagalan ginjal. Kemudian DMSO itu bertukar kepada DMSO2 apabila jururawat mengenakan topeng oksigen kepada Gloria dan sekali lagi bertukar pula kepada DMSO4 ketika menggunakan defibrilator, menjadikannya satu gas beracun.

Pejabat Koroner Riverside telah menyerahkan kertas siasatan itu ke Laboratorium Nasional Lawrence Livermore, pihak yang mengeluarkan hipotesis berkenaan DMSO itu. DMSO adalah pelarut yang digunakan sebagai penyahgris yang kuat dan kadang-kala digunakan sebagai penahan sakit.

Bahan ini dijual dalam bentuk gel di kedai perkakas dan dikatakan mempunyai bau seakan bawang putih, menjelaskan bau pada mulut Gloria. Semasa bahan itu dalam bentuk DMSO2 pula, ia diketahui akan menjadi seakan kristal ketika terdedah pada suhu bilik, menerangkan kehadiran zarah dalam sampel darah Gloria yang diambil.

Akhirnya, kejutan elektrik semasa menggunakan defibrillator mungkin mengubah DMSO2 kepada DMSO4, pendedahan yang boleh menyebabkan kemudaratan kepada mereka yang berada di sekeliling. Walaupun teori-teori yang juga dicadangkan, namun hipotesis DMSO ini adalah yang paling tepat.


5 Jurnal Sejarah Tanah Melayu Paling Tua Pernah Diterbitkan

Sejarah sesebuah negara amat sukar untuk diperiksa kesahihannya, melainkan rekod serta catatan sejarah direkodkan secara terperinci.

Aktiviti penerbitan jurnal akademik yang merekodkan sejarah negara kita boleh dikatakan agak aktif, dimulakan oleh individu-individu yang mempunyai hubungan dengan penjajah serta dibantu dengan penerbitan artikel dalam surat khabar sebagai rekod rasmi dalam hal ehwal berkaitan sejarah.

Sejak bilakah aktiviti penerbitan jurnal akademik sejarah dimulakan di negara kita? Berikut adalah lima jurnal terawal dan paling tua berkaitan dengan sejarah negara yang kita yang pernah diterbitkan, sebagai usaha ahli akademik merekodkan catatan sejarah negara kita.

Diterbitkan pada edisi pertama tahun 1911, Sarawak Museum Journal berjaya diterbitkan sebanyak 15 isu daripada siri pertama penerbitannya sehinggalah tahun tahun 1937, apabila berlakunya kemasukan tentera Jepun ke kawasan tersebut yang menghentikan operasi mereka.

Penerbitan jurnal ini dimulakan semula pada bulan Mei 1949 dengan edisi nombor 16 dan kekal diterbitkan sehingga kini, menjadikan Sarawak Museum Journal sebagai antara jurnal sejarah paling tua dan paling lama diterbitkan di negara kita. Tujuan penerbitannya pula adalah untuk melaporkan berkenaan kajian sejarah melibatkan negara Asia tetapi lebih banyak memfokuskan pada kajian yang dijalankan di kepulauan Borneo serta negeri Sarawak. (rujukan)

Perak Museum Notes diterbitkan oleh Muzium Perak yang terletak di Taiping bermula pada tahun 1893. Editor pertama jurnal ini adalah kurator Muzium Perak sendiri ketika itu iaitu Leonard Wray. Penerbitan jurnal ini hentikan bermula tahun 1899 sehinggalah tahun 1904 sebelum 'Journal of the Federated Malay State Museum' diterbitkan sebagai ganti kepada Perak Museum Notes.

Kedatangan Jepun ke Tanah Melayu menghentikan aktiviti penerbitan jurnal ini dan hanya pada tahun 1954, penerbitan ini disambung kembali dengan nama Federation Museum Journal, New Series dimulakan kembali oleh Muzium Negara. Selepas penubuhan Persekutuan Malaysia pada tahun 1963, jurnal ini mula menerbitkan artikel-artikel dalam bahasa Melayu, sebelum editor pertama berbangsa Melayu dilantik bagi mengendalikan penerbitan jurnal ini pada tahun 1969.

Sejak awal penerbitannya, fokus tulisan dalam jurnal ini yang diterbitkan di Singapura meliputi pelbagai topik, khasnya falsafah, geografi, geologi, literatur dan etnologi. Hanya bermula pada era 1920-an ketika jurnal ini dijenamakan semula sebagai Journal of the Malayan Branch of the Royal Asiatic Society, barulah penekanan terhadap koleksi tulisan sejarah menjadi fokus penerbitannya.

Seperti biasa, kedatangan Jepun ke Tanah Melayu menghentikan aktiviti penerbitannya sebelum penubuhan Malaysia menukarkan namanya yang masih diguna pakai sehingga kini, iaitu Journal of the Malaysian Branch of the Royal Asiatic Society. Antara nama terkenal yang menyumbangkan tulisan dalam penerbitan ini adalah Prof. Khoo Kay Kim serta Prof Cheah Boon Kheng. Menggunakan bahasa Inggeris sebagai pengantara, artikel Bahasa Melayu mula diterima dalam penerbitan ini sejak bulan Julai tahun 2000. (rujukan)

Jurnal sejarah kedua tertua di negara kita adalah Journal of Eastern Asia yang dimulakan oleh seorang pegawai botani kerajaan negeri-negeri selat bernama James Collins. James yang ketika itu memegang jawatan sebagai perpustakawan di Muzium dan Perpustakaan Raffles, Singapura menggunakan wangnya sendiri bagi menampung kos penerbitan.

James bertindak sedemikian kerana merasakan perlu wujud satu usaha bagi merekodkan informasi-informasi penting yang berlaku melibatkan negeri-negeri dalam Tanah Melayu ketika itu. Mesej itulah yang disampaikan dalam edisi pertama terbitannya, yang turut sama mendapat sokongan dana daripada Gabenor negeri selat ketika itu, Andrew Clarke.

Usaha James berjaya menerbitkan satu edisi pada bulan Julai 1875 namun kekangan kewangan menggagalkan usaha menerbitkan edisi berikutnya, yang sepatutnya keluar pada Oktober tahun yang sama. Satu-satunya edisi yang berjaya dikeluarkan meliputi perihal sejarah zaman tersebut, selain daripada subjek botani, geologi, geografi serta cuba melaporkan berkenaan isu-isu saintifik era tersebut.

Jurnal tertua dan paling awal diterbitkan berkenaan rekod serta catatan sejarah adalah Journal of the Indian Archipelago and Eastern Asia yang terbit pada tahun 1847, atas usaha seorang jurnalis dan peguam bernama James RIchardson Logan. Turut sama dikenali dengan nama 'Logan's Journal', James bertindak secara sendirian menjadi pengumpul tulisan, penerbit, editor serta penulis dalam usaha menerbitkannya.

Sebanyak 13 isu telah berjaya diterbitkan bermula pada tahun 1847 sehinggalah pada tahun 1863, sebelum James meninggal dunia pada tahun 1869. Untuk setiap isu, sebanyak 200 ke 300 naskhah dicetak dan diedarkan, dengan 50 daripadanya disimpan oleh Syarikat India Timur bagi kegunaan pegawai kerajaan di negeri-negeri selat.

Rekod-rekod dalam jurnal ini merupakan antara catatan rasmi bersifat akademik terawal berkenaan sejarah orang Melayu, masyarakat di Sabah dan Sarawak serta banyak membantu menerangkan tentang sistem sosial yang diamalkan masyarakat ketika zaman itu.

Sekiranya anda peminat sejarah, kami syorkan anda dapatkan salinan lengkap jurnal ini kerana catatan yang ada di dalamnya merangkumi bukan sahaja sejarah kita, malahan cuba membincangkan berkenaan mentaliti masyarakat Melayu nenek moyang kita yang membentuk pemikiran kita sekarang. (rujukan)


10 Pekerjaan Yang Berisiko Tinggi Menyebabkan Kemurungan Atau Jadi Gila

Ada beberapa kerjaya yang lebih berisiko menyebabkan manusia menghadapi tekanan perasaan. Menurut Dr. Deborah Legge, seorang kaunselor kesihatan mental dari Buffalo, Amerika Syarikat, ada beberapa aspek dalam setiap pekerjaan yang boleh menyumbang kepada kemurungan atau membuatkan penyakit itu bertambah buruk.

Berikut adalah 10 bidang kerjaya (daripada 21 kategori utama kerjaya) di mana para pekerjanya mempunyai risiko dan kebarangkalian tinggi untuk menghadapi kemurungan.

Ramai jurujual yang memperolehi pendapatan mengikut komisyen. Ini bermakna, anda tidak tahu bilakah bayaran berikutnya akan dimasukkan ke akaun anda. Mereka perlu bergerak ke sana ke mari dan adakalanya terpaksa berjauhan dengan rumah, keluarga dan rakan-rakan.

Jika mereka bekerja sendiri, faedah yang diterima juga agak terhad. Apabila diambil kira kesemua faktor ini, suasana kerja dalam sektor jualan boleh menjadi punca kepada tercetusnya kemurungan.

Kebanyakan orang tidak suka menguruskan wang simpanan atau akaun pelaburan sendiri kerana ia melibatkan nombor dan pelbagai kemungkinan yang sukar dibaca. Jadi, bolehkah anda bayangkan jika anda menguruskan akaun bernilai ribuan atau jutaan ringgit yang dimiliki orang lain?

Ia merupakan satu tanggungjawab besar yang perlu digalas kerana melibatkan perihal kewangan orang lain dan pada masa yang sama ketiadaan kuasa untuk mengawal pasaran ekonomi. Selain diselubungi rasa bersalah apabila klien mengalami kerugian, mereka mungkin terpaksa berhadapan dengan jeritan, cacian dan pelbagai ugutan.

Tiada siapa yang suka jika mereka hanya dipanggil apabila terjadi sesuatu masalah. Namun, itulah yang perlu dihadapi oleh pekerja penyelenggaraan hampir setiap hari.

Mereka juga perlu bekerja pada masa yang tidak menentu, tidak mengira musim atau cuti dan seringkali perlu bekerja malam. Bayaran yang diterima juga kebiasaannya dilaporkan tidak setimpal kerana tugas mereka adalah 'membersihkan tahi' yang orang lain lakukan.

Kerjaya ini juga mempunyai kadar keluar masuk pekerja yang tinggi. Situasi pekerja saling silih berganti ini menyebabkan mereka sering terpinggir. Persekitaran tempat kerja seperti ini boleh membahayakan kesihatan mental seseorang.

Pekerja dalam sektor ini boleh menderita akibat permintaan yang tinggi dan ketiadaan kawalan.

Mereka sering berada di barisan hadapan dan menerima pelbagai arahan dari semua arah serta dari semua peringkat. Walau bagaimanapun, mereka sendiri merupakan pekerja peringkat bawahan yang tidak mempunyai kuasa untuk 'menepis' atau 'mengawal' arahan-arahan ini.

Selain terpaksa melayan pelbagai kerenah manusia yang ingin berlagak seperti seorang bos, kerjaya dalam bidang ini juga kurang diberikan penghargaan atas segala tugas yang disempurnakan (walaupun tugas-tugas itu telah memudahkan hidup orang lain).

Beban kerja guru pada hari ini bukanlah seperti 20-30 tahun yang lalu. Guru kini bukan sahaja terlibat dalam sesi pembelajaran dan pengajaran semasa waktu sekolah, malah mereka juga perlu membawa pulang lambakan kerja untuk disiapkan di rumah selain terlibat dengan pelbagai rancangan serta aktiviti yang membabitkan pelajar.

Ditambah dengan ketiadaan bajet dari pihak atasan untuk menyediakan bahan pengajaran sewajarnya untuk anak-anak murid, mereka pula terpaksa berkorban wang poket sendiri semata-mata ingin melihat pelajar cemerlang dan berjaya.

Golongan akademik ini perlu berhadapan dengan pelbagai tekanan - melayani kerenah pelajar seramai 30-40 orang setiap kelas, memenuhi kehendak ibu bapa dan pada masa yang sama perlu mencapai sasaran serta standard yang ditetapkan pihak sekolah. Tidak cukup dengan itu, apabila dibuka media sosial, dibaca pula pelbagai kecaman dan kata-kata kesat yang dilontarkan kepada mereka.

Hal-hal seperti ini boleh menyebabkan para guru sukar melakukan tugas mereka dengan sempurna sehinggakan terlupa apa tujuan utama mereka menyertai bidang kerjaya ini.

Kerjaya dalam bidang ini kebiasaannya mempunyai pendapatan yang tidak tetap, masa kerja yang tidak menentu selain sering bersendirian mengasingkan diri daripada orang ramai. Golongan kreatif seumpama ini juga mempunyai kadar gangguan mood yang tinggi iaitu sekitar 9% kes kemurungan yang dilaporkan.

Bagi orang lelaki, inilah kategori kerjaya yang membuatkan mereka berisiko tinggi untuk menghadapi episod kemurungan kronik. Selama tempoh 25 tahun merawat pesakit dengan masalah kesihatan mental, Dr. Legge mendapati satu lagi penyakit yang sering terjadi pada penghibur dan artis adalah kecelaruan bipolar.

Kategori ini termasuklah doktor, jururawat, ahli terapi dan pelbagai profesion lain yang melibatkan golongan yang "sentiasa memberi khidmat" sehingga diri sendiri terabai. Pekerja dalam sektor ini sering mempunyai waktu bertugas yang panjang dan tidak menentu. Adakalanya ke tandas pun tidak punya masa. Diselang-selikan pula dengan saat-saat genting di mana nyawa manusia lain berada dalam tangan mereka.

Kesimpulannya, tahap tekanan pekerja bidang penjagaan kesihatan adalah sangat tinggi. Mereka perlu berhadapan dengan pelbagai jenis sakit, trauma dan kematian. Tidak dilupakan mereka perlu berurusan dengan ahli keluarga pesakit yang meninggal dunia.

Kesemua faktor ini boleh menyumbang kepada kemurungan kerana ia boleh membuatkan minda mereka tertumpu kepada ruang lingkup pemikiran yang kecil bahawa dunia ini adalah suatu tempat yang sangat menyedihkan.

Pekerja sosial perlu berhadapan dengan pelbagai masalah luar seperti kanak-kanak yang didera atau keluarga yang sedang menghadapi krisis. Persekitaran yang sedia ada negatif itu ditambah buruk pula dengan kerenah birokrasi yang sering menyulitkan keadaan.

Ada sejenis budaya kerja yang menyatakan jika anda ingin melakukan sesuatu kerja dengan baik, anda perlu bekerja dengan keras dan sentiasa membuat pengorbanan. Disebabkan pekerja sosial sering dikelilingi mereka yang kurang bernasib baik, ia agak sukar untuk berhati keras dengan tidak banyak berkorban.

Golongan ini kerap dan amat mudah mengalami sindrom burnout (keletihan fizikal, emosi dan mental) akibat menerima tekanan berunsur negatif secara berpanjangan.

Pelayan di restoran atau kedai makan kebiasaannya menerima gaji yang tidak begitu tinggi dan perlu bekerja dengan teruk sambil terpaksa melayani pelbagai kerenah pelanggan tanpa henti-henti. Dilaporkan sekitar 10% pekerja dalam sektor ini menghadapi kemurungan kronik.

Dr. Legge menyatakan yang kerjaya ini jarang menerima ucapan terima kasih. Hal ini mungkin disebabkan pelanggan sendiri mengharapkan pelayan mengucapkan terima kasih kepada mereka. Tidak dilupakan ada juga pelanggan yang selalu bersikap kasar dan biadap terhadap para pelayan. Apabila anda menggunakan banyak tenaga semasa bekerja ditambah dengan tekanan emosi sedemikian, agak sukar untuk mempunyai tenaga positif dan motivasi dalam diri.

Pekerja di rumah atau pusat penjagaan mengungguli carta di mana hampir 11% daripada mereka yang berkecimpung dalam bidang ini melaporkan menghadapi kemurungan yang kronik.

Dr. Christopher Willard iaitu seorang pakar psikologi klinikal dari Tufts University memberitahu, tugas harian mereka di tempat kerja termasuklah memberi makan, memandikan dan menjaga orang lain yang "tidak mampu mengucapkan rasa berterima kasih atau memberikan penghargaan disebabkan mereka terlalu tua atau terlalu muda." Keadaan ini membuatkan seseorang sangat tertekan kerana tidak banyak peneguhan positif diterima dari persekitaran.

Walau bagaimanapun, usah khuatir untuk memilih kerjaya-kerjaya ini jika anda berminat melakukannya atau cenderung ke arahnya. Menurut Dr. Deborah, anda mampu mengawal kerjaya bertekanan tinggi ini jika anda sentiasa menjaga diri dengan baik dan cuba dapatkan bantuan yang sewajarnya.

Bagi pembaca yang sering berurusan dengan individu yang tergolong dalam kategori kerjaya ini, cubalah sesekali senyum dan ucapkan terima kasih sebagai tanda penghargaan.


Misteri Lelaki Somerton : Legenda Yang Belum Terjawab Sehingga Kini

Pada 1 Disember 1948, tubuh seorang lelaki terbaring di pantai Somerton, namun penduduk yang melihatnya menganggap dia hanyalah seorang lelaki mabuk yang pengsan.

Keesokannya, pihak polis menerima panggilan daripada penduduk di situ berkenaan tubuh lelaki tersebut yang ditemui terbaring di atas pantai dalam posisi yang tenang, tidak bernyawa.

Siasatan mendapati tidak wujud sebarang kesan kecederaan pada tubuhnya. Bedah siasat mendapati lelaki itu juga sihat sepenuhnya. Darah yang membeku dalam tubuhnya memungkinkan berlakunya kejadian dia diracun, namun tidak ditemui sebarang bahan seperti racun dalam tubuhnya.

Pada lelaki itu tidak ada sebarang tanda pengenalan diri, menghalang pihak penguatkuasa menjejaki warisnya.

Identitinya juga langsung tidak diketahui kerana semua tag pada pakaiannya sudah dibuang. Inilah permulaan kisah misteri 'lelaki Somerton' yang bakal membingungkan orang ramai selama lebih beberapa dekad.

Pada 14 Januari 1949, lebih sebulan selepas tubuh itu ditemui, sebuah beg pakaian ditemui di stesen keretapi berdekatan dipercayai milik lelaki yang sama. Apa yang mereka temui hanyalah pakaian yang sudah dibuang tagnya serta benang yang berjaya dikenalpasti sama jenis dengan benang yang digunakan untuk membaiki seluar lelaki yang ditemui mati itu.

Pencarian pihak polis di sekitar kawasan tubuh itu ditemui tidak mendatangkan sebarang petunjuk, menghalang kes itu diselesaikan. Inkues berkaitan kes tersebut dimulakan pada 17 Jun 1949. Sesi inkues mendedahkan beberapa petunjuk baru namun tetap tidak berjaya membuktikan siapa sebenarnya lelaki tersebut.

Kajian lebih lanjut mendedahkan punca kematian lelaki itu adalah disebabkan racun berbentuk glucoside yang disuntik ke dalam badannya, sama ada secara sendiri atau dengan bantuan orang lain.

Semasa inkues ini berlangsung, pihak polis baharu menemui satu poket rahsia pada bahagian pinggang seluar lelaki itu.

Di dalamnya terdapat sehelai kertas yang tercetak dengan perkataan 'tamam shud.' Menggunakan bantuan penterjemah, pihak polis mengenalpasti frasa itu berasal daripada perkataan Parsi yang membawa makna 'sudah tamat.'

Hasil bantuan penyelidik mengenalpasti cebisan kertas bercetak itu diambil daripada muka surat terakhir terjemahan buku tulisan penulis syair dan ahli matematik Parsi, Omar Khayyam.

Gerakan mencari buku yang dikoyakkan itu berhasil selepas salah seorang individu yang tidak ingin dikenali menyerahkan buku itu kepada pihak polis.

Buku itu ditemui dalam ruang tempat duduk belakang sebuah kereta yang ditinggalkan, mengandungi beberapa petunjuk baru.

Satu nombor telefon ditulis dalam buku tersebut, selain daripada beberapa nombor rawak serta kod dalam bentuk teks yang dipercayai mesej rahsia.

Apa yang lebih menghairankan, individu yang menemui buku itu menjumpainya sekitar waktu yang sama tubuh itu ditemui di pantai Somerton.

Bagaimanapun dia tidak menyedari kepentingannya pada waktu tersebut. Hanya selepas pengumuman mengenainya dilakukan oleh pihak polis barulah individu itu tampil menyerahkannya - namun tidak didedahkan mengapa dia menyelongkar kereta itu yang jelas bukan miliknya.

Ujian mendapati cebisan kertas bertulis 'tamad shud' itu memang berasal daripada buku yang sama. Apa yang menghairankan penyiasat adalah huruf-huruf rawak yang ditulis dalam buku itu.

Nombor telefon yang ditemui dalam buku itu pula milik seorang jururawat bernama Jessica Thomson, tinggal tidak jauh daripada lokasi penemuan badan itu. Disiasat pihak polis, Jessica mengakui dia tidak kenal siapa lelaki itu dan bagaimana nombor telefonnya boleh ditemui dalam buku tersebut.

Pihak polis mengesyaki Jessica mengenali lelaki tersebut namun tidak ada bukti mampu mengesahkannya.

Menjadi suspek utama dalam kes itu, latar belakang Jessica disiasat. Dia didapati pernah menjalinkan hubungan dengan seorang tentera bernama Alf Boxall dan tubuh yang ditemui di pantai itu diramalkan sebenarnya Alf yang telah dibunuh.

Apa yang memelikkan pihak polis, Alf turut sama memiliki sebuah naskhah buku yang sama ditemui di belakang kereta itu, namun muka surat terakhirnya masih lengkap.

Apa yang lebih membingungkan, buku itu dihadiahkan oleh Jessica kepada beliau semasa mereka bercinta.

Berikutan keadaan badannya yang sudah mula mereput, pihak penyiasat mengambil keputusan mengebumikan mayat lelaki itu.

Beberapa siasatan yang dijalankan sepanjang beberapa dekad kemudiannya tidak membuahkan sebarang hasil atau petunjuk baru.

Hanya pada tahun 2009, sekumpulan penyelidik daripada University of Adelaide cuba merungkai misteri kes ini dengan teknologi DNA yang mereka ada.

Bagaimanapun, beberapa misteri baru disedari berlaku. Rekod berkaitan bedah siasat kes tersebut pada tahun 1948 dan 1949 didapati telah dipadamkan sementara rekod-rekod siasatan yang sepatutnya disimpan, tidak lagi mempunyai maklumat yang diperlukan.

Penyelidik terpaksa bergantung kepada gambar yang telah ditangkap dan mendapati wujud satu abnormaliti pada telinga lelaki itu yang hanya berlaku pada 1 ke 2 peratus masyarakat kulit putih.

Selain itu, lelaki itu juga didapati mempunyai kecacatan genetik pada bahagian giginya yang digelarkan hypodontia - hanya dimiliki oleh 2 peratus jumlah populasi bumi.

Rujukan dilakukan dengan membandingkan gambar anak lelaki Jessica yang bernama Robin.

Mereka mendapati Robin memiliki kecacatan serupa yang dimiliki 'lelaki Somerton'. Peluang untuk situasi ini  berlaku dianggarkan hanya dalam nisbah 1 kepada 20 juta.

Memiliki bukti yang kukuh yang diharapkan mampu menjelaskan identiti sebenar 'lelaki Somerton', penyelidik melakukan permohonan untuk membuka semula pusara beliau bagi mendapatkan sampel DNA.

Bagaimanapun, pada tahun 2011, permohonan itu ditolak kerana tidak mempunyai hujah munasabah menyokong keperluannya.

Sehingga kini kes kematian atau pembunuhan yang dikenali dengan nama 'kes Tamam Shud' yang bermakna 'sudah tamat', tidak tamat-tamat penyiasatannya.

Identiti lelaki itu sehingga kini menjadi rahsia dan banyak teori berpendapat dia adalah ayah sebenar kepada Robin dan kekasih gelap Jessica.

Kedua-duanya sebenarnya pengintip yang bekerja untuk pihak yang berbeza, seorang ejen Britain sementara Jessica ejen risikan Russia - tetapi akhirnya jatuh cinta sesama mereka.

Buku Rubaiyat of Omar Khayyam itu sebenarnya digunakan untuk mereka berkomunikasi sesama mereka, bagi mengelakkan cinta mereka diketahui semua. Semua ini hanya teori dan misteri 'Somerton Man' terus menjadi antara kes paling lama gagal diselesaikan, di Australia.


6 Penjara Scandinavia Bertaraf Hotel Ini Berjaya Mengurangkan Kadar Residivisme

Tahukah anda, setakat September 2017, Malaysia mempunyai sebanyak 47 pusat tahanan yang boleh memuatkan sehingga 45,640 pesalah namun kapasiti tahap penghunian sudahpun mencecah 121.4%?

Di Norway, kurang dari 4,000 orang pesalah yang ditahan di 54 buah fasiliti tahanan di negara yang mempunyai 5.2 juta penduduk itu. Manakala Denmark dan Sweden pula mempunyai statistik pemenjaraan dan jenayah yang lebih rendah berbanding Norway.

Banyak negara dunia yang menjadikan sistem penjara, undang-undang dan jenayah dari negara-negara Scandinavia ini sebagai model kerana ia dilaporkan paling berkesan untuk mengurangkan kadar residivisme. Malah, Penjara North Dakota di Amerika Syarikat telah menjalankan eksperimen pertama untuk mengubah sistem pemenjaraan di negara itu berdasarkan model Penjara Halden di Norway.

Residivisme ditakrif sebagai pengulangan aktiviti jenayah selepas pembebasan seseorang banduan dari penjara.

Apa yang menarik, kadar residivisme di Malaysia hanyalah 7.6%, dilaporkan sebagai yang terendah antara kesemua negara Asean selepas penurunan sebanyak 90% daripada tahun-tahun sebelumnya. Pengurangan ini dilaporkan bermula secara berperingkat dengan pengenalan sistem parol bermula tahun 2008 dan juga Program Pemulihan Komuniti pada tahun 2016.

Malah, jika dibandingkan dengan negara-negara lain (termasuk negara Scandinavia), Malaysia merekodkan kadar pengulang salah laku jenayah paling rendah dalam dunia.

Adakah ini bermakna hampir kesemua banduan dan tahanan yang berada dalam penjara di Malaysia merupakan muka-muka baru?

Atau memang benar sistem pengadilan negara kita sebenarnya masih kabur dengan pendefinisian dan kaedah pengiraan untuk mendapatkan peratusan residivis yang lebih realistik?

Mari kita kaji model dan sistem yang diguna pakai oleh penjara-penjara "berperikemanusiaan" yang ingin dicontohi oleh negara-negara besar dunia lain dan bandingkan dengan sistem penjara tempatan:

Penjara dengan kadar residivisme sebanyak 16% ini pernah digelar "sistem penjara yang berkesan" dan juga "penjara paling best di dunia." Di Penjara Bastøy yang menempatkan banduan dengan kes serius , para banduan hidup secara komunal dalam rumah-rumah yang selesa. Setiap banduan diberikan bilik sendiri dan berkongsi bahagian dapur serta pelbagai kemudahan lain dengan 'rakan-rakan serumah.'

Hanya satu hidangan makanan percuma disediakan setiap hari. Dengan elaun sara hidup sebanyak 770 krone (RM375) sebulan, mereka perlu membeli sendiri bahan masakan di pasar raya berhampiran dan menyediakan hidangan mengikut selera masing-masing.

Para banduan juga boleh menjana pendapatan tambahan sekitar 60 krone (RM30) sehari dengan melakukan pelbagai jenis tugas di sekitar penjara seperti bercucuk tanam, menjaga kuda, membaiki basikal, membuat kerja pertukangan atau menjaga kemudahan dan kawasan persekitaran. Selain itu, pelbagai program pendidikan dan latihan berkualiti tinggi juga turut disediakan supaya para banduan dapat meningkatkan kemahiran.

Pada masa lapang, mereka dibenarkan berkunjung ke gereja, sekolah atau perpustakaan selain melakukan aktiviti riadah seperti menunggang kuda, memancing atau bermain tenis. Setiap pegawai keselamatan menerima latihan intensif selama tiga tahun (berbanding  hanya enam bulan di Amerika Syarikat misalnya) dan mereka dilatih supaya lebih 'mesra alam' seperti seorang pekerja sosial.

Penjara berkeselamatan tinggi ini sering disamakan dengan hotel butik kerana rekaannya yang sangat mementingkan cita rasa seni bina Scandinavia yang minimalis. Setiap sel penjara mempunyai televisyen skrin pipihnya sendiri, sebuah bilik air lengkap dengan pintu dan pancuran serta didatangkan dengan set tuala bersaiz besar yang putih dan gebu.

Di dalam sel penjara masing-masing, para banduan mempunyai peti ais sendiri yang sering dipenuhi dengan minuman yogurt serta keju, almari dan meja tulis yang dibuat menggunakan kayu pain berwarna cerah, papan putih magnetik serta boleh menikmati pemandangan hutan lumut yang indah melalui tingkap luas yang tidak dipasang gril.

Para banduan 'dibebaskan' setiap hari pada jam 7:30 pagi dan dikunci semula pada jam 8:30 malam. Pada waktu siang, mereka digalakkan bekerja atau melibatkan diri dengan aktiviti berilmiah. Setiap banduan yang meninggalkan bilik sel akan menerima bayaran 53 krone (RM26).

Walaupun makanan disediakan oleh pihak penjara, tahanan boleh membeli bahan-bahan masakan untuk menyediakan sendiri hidangan. Kedai penjara menjual aneka pilihan bahan termasuklah pes wasabi bagi mereka yang ingin membuat sushi. Di situ juga dijual garam masala, biji vanila, halwa dan juga potongan daging lembu premium berharga 350 krone (RM170) sekilogram.

Penjara yang dibina di Gundslev, Denmark ini baru sahaja dibuka pada penghujung tahun 2017. Persekitaran dan seni bina kompleks penjara ini sengaja dibuat seperti sebuah kampus universiti dengan perincian perabot bergaya Scandinavian yang minimalis namun masih mengekalkan tradisi perkampungan Denmark.

Menelan belanja lebih £100 juta (RM528 juta) dan tempoh lima tahun untuk disiapkan, Storstrøm boleh memuatkan sehingga 250 orang banduan dalam bilik individu bersaiz 40 kaki persegi yang mirip sebuah bilik asrama dilengkapi dengan katil empuk, peti ais, TV 22 inci, almari pakaian serta tingkap yang besar.

Walaupun kompleks penjara ini dikelilingi tembok setinggi 20 meter dan ratusan kamera litar tertutup dipasang di sepanjang perimeter, banduan masih bebas bergerak di dalam 'kampus' ini. Dipercayai kehidupan 'bebas' ini dapat membantu memulihkan para banduan daripada mengulangi jenayah dan meneruskan hidup seperti orang biasa selepas dibebaskan. (Sumber)

Walaupun Belanda sebenarnya bukanlah salah sebuah negara Scandinavia, namun kami masukkan juga dalam senarai ini kerana kerjasama erat kerajaannya yang sanggup berkongsi penjara dengan Norway.

Kadar jenayah di Belanda adalah sangat rendah sejak tahun 2005 sehinggakan pihak kerajaan terpaksa membuat keputusan menutup beberapa kompleks penjara akibat kekurangan banduan. Pada tahun 2009, lapan buah penjara telah ditutup diikuti dengan 19 buah lagi penutupan pada tahun 2013.

Untuk mengelakkan kemarahan Kesatuan Pegawai Penjara, kerajaan Belanda telah memilih untuk 'mengimport' banduan dari negara luar. Maka, pada tahun 2015, Norway telah memindahkan 242 orang banduan ke Penjara Nogerhaven.

Banduan-banduan yang dipindahkan ini dijatuhkan hukuman mengikut undang-undang negara asal serta dikawal selia oleh seorang pengarah penjara dari Norway. Walau bagaimanapun, kesemua pegawai yang bertugas di penjara adalah warga Belanda. Banduan akan dihantar semula ke Norway sebelum dibebaskan.

Kenneth Vimme, seorang banduan Norway yang menjalani hukuman penjara diselama 17 tahun kerana membunuh memberitahu penjara Nogerhaven adalah sangat selesa dari segala aspek. Namun, menurutnya, bilangan saluran TV adalah tidak begitu banyak seperti di Norway dan dia juga tidak dapat berjumpa ahli keluarga dengan lebih kerap kerana perjalanan yang jauh dan mahal.

Terdahulu, pada tahun 2010, seramai 550 banduan dari Belgium juga telah memenuhi Penjara Tillburg yang berada lebih hampir dengan sempadan negara tersebut. (Sumber)

Penjara yang dibuka pada tahun 2006 ini merupakan penjara dengan ciri keselamatan paling tinggi di Denmark. Kompleks yang boleh menempatkan sehingga hampir 230 orang banduan ini dibahagikan kepada lima seksyen mengikut tahap risiko keselamatan. Empat daripadanya mempunyai reka bentuk yang sama iaitu 24 buah bilik yang dikongsi antara 48 banduan manakala seksyen terakhir digunakan untuk mengasingkan banduan berisiko tinggi.

Dari segi konsep binaan, Penjara East Jutland adalah sangat moden dari segi keselamatan dan aspek seni bina. Walau bagaimanapun, landskap hijau yang masih menerapkan nilai alam semula jadi masih dikekalkan di kawasan persekitaran.

Para banduan boleh menyertai pelbagai kelas dan menggunakan kemudahan empat bengkel yang disediakan iaitu bengkel pertukangan besi, kayu, pemasangan dan pembuatan perabot. Selain itu, para banduan juga boleh berkunjung ke gereja kecil yang berada di dalam kompleks kebudayaan, beriadah di pusat sukan, membeli-belah di kedai runcit atau menghabiskan masa dengan membaca di perpustakaan.

Seperti kebanyakan penjara Scandinavia yang lain, Penjara Sollentuna di Sweden juga mempraktikkan konsep 'perikemanusiaan' dengan banduan-banduan yang menjalani hukuman. Di dalam setiap sel penjara, mereka mempunyai bilik air sendiri serta katil yang empuk.

Kemudahan gimnasium di sini juga dilaporkan setanding dengan gimnasium hotel manakala ruang dapur boleh digunakan banduan untuk memasak menu kegemaran. Setelah penat memasak, mereka boleh berehat di ruang tamu sambil menonton televisyen.

Walaupun banyak pihak berasa skeptik dengan pendekatan yang digunakan pihak berkuasa negara-negara ini, namun kadar jenayah yang sedikit, kekurangan bilangan banduan disertai dengan kadar residivisme yang rendah mungkin bermakna mereka sedang melakukan perkara yang betul. Kan?


Kisah Remaja 17 Tahun Menghasilkan Reaktor Nuklear di Belakang Rumah Ibunya

Kisah mengenai David Charles Hahn bukanlah satu cerita biasa. Sejak dari kecil lagi, Hahn sentiasa berminat dengan kimia dan sains. Dia sering melakukan pelbagai uji kaji kimia sekadar suka-suka. Namun, tiada sesiapa pun yang menyangka bahawa suatu hari nanti Hahn akan membina sebuah reaktor nuklear yang benar-benar berfungsi sepenuhnya di halaman belakang rumahnya sendiri.

Pada awalnya David Hahn adalah seorang kanak-kanak biasa yang gemarkan sukan bola lisut dan juga bola sepak. Dia kemudian menyertai persatuan pengakap di sekolahnya. Kedua-dua orang tuanya, Ken dan Patty telah bercerai dan David Hahn tinggal bersama bapa dan ibu tirinya, Kathy di Clinton Township. Pada hari minggu, David Hahn akan bermalam di rumah ibu kandungnya pula di Golf Manor.

Perubahan ketara berlaku ketika Hahn berumur 10 tahun apabila datuknya memberikannya sebuah buku bertajuk "The Golden Book of Chemistry Experiments". Sejak dari itu Hahn menjadi taksub dengan kimia.

Pada usia 12 tahun, dia telah khatam semua buku teks kimia lama milik bapanya. Pada umur 14 tahun pula, dia telah berjaya menghasilkan nitrogliserin, sejenis cecair letupan berwarna kuning yang digunakan dalam dinamit.

Pada satu malam, bahagian bahawa tanah rumah bapanya di Clinton Township telah digegarkan dengan satu letupan yang kuat. Bapa dan ibu tirinya mendapati David Hahn sudah terbaring di lantai dalam keadaan separa sedar.

Sebelum kejadian itu berlaku, David Hahn sedang mengetuk bahan uji kajinya menggunakan pemutar skru sehingga terjadinya percikan api yang mengakibatkan letupan itu. David Hahn dikejarkan ke hospital dengan kecederaan pada tangan dan salah satu bahagian matanya.

Ibu tirinya Kathy kemudian melarang David Hahn daripada menjalankan sebarang eksperimen di rumah. Jadi, Hahn memindahkan "makmal" uji kajinya ke bangsal di rumah ibu kandungnya di Golf Manor. Ibu kandung Hahn dan teman lelakinya Michael tidak tahu-menahu langsung tentang apa yang dilakukan Hahn di bangsal rumah mereka itu.

David Hahn sering dilihat memakai pelitup mulut di dalam bangsal milik ibunya itu dan kadang-kala melakukan uji kaji sehingga jam dua pagi. Hahn juga pernah dilihat membuang pakaian yang dipakainya setelah melakukan eksperimen di makmal itu. Namun, ibunya Patty dan Michael tidak faham apa yang dilakukan anak mereka itu disebabkan kekangan pendidikan yang terhad.

Pada Mei 1991, David Hahn berjaya mendapatkan pangkat tertinggi dalam persatuan pengakap di Amerika Syarikat dan setakat ini hanya 4 peratus orang sahaja yang berjaya memilikinya di seluruh negara.

Bagi mendapatkan pengiktirafan Eagle Scout ini, seseorang itu memerlukan 21 lencana merit atau pingat. David Hahn telah memperolehi banyak pingat melalui pembentangan Kuasa Atomik yang dilakukan 5 bulan sebelum hari jadinya yang ke-15. Pada waktu ini, Hahn sudah mempunyai cita-cita yang lebih besar lagi.

Hahn berazam untuk melakukan sesuatu yang lebih hebat lagi dan bercadang untuk membina sebuah senjata neutron. Untuk mendapatkan bahan-bahan radioaktif, dia telah memalsukan beberapa cerita dan juga mencipta identiti yang baharu.

Hahn menulis surat kepada Suruhanjaya Peraturan Nuklear (NRC), mendakwa dirinya adalah seorang guru fizik di Sekolah Menengah Chippewa Valley. Pengarah pengeluar dan pengagihan isotop agensi itu, Donald Erb telah memberikan petua kepada Hahn bagaimana caranya untuk mendapatkan dan mengasingkan unsur-unsur radioaktif. Malah, Erb juga menjelaskan ciri-ciri sesetengah isotop yang diletupkan dengan neutron boleh menghasilkan reaksi berantai.

Apabila Hahn bertanya mengenai risikonya, Erb meyakinkannya bahawa ia tidaklah begitu bahaya, kerana beranggapan Hahn hanya sekadar bertanya dan tidak menyangka bahawa Hahn akan memilikinya dalam jumlah yang banyak. Ini kerana kuantiti yang mencukupi untuk menimbulkan bahaya kepada awam adalah tertakluk kepada perlesenan Suruhanjaya Pengawalan Nuklear.

David Hahn kini mengetahui bahawa sejumlah kecil isotop radioaktif americium-241 boleh dijumpai dalam alat pengesan asap. Dia kemudian menghubungi beberapa syarikat pengeluar pengesan asap dan mendakwa bahawa dia memerlukan alat pengesan asap dalam kuantiti yang banyak bagi menyiapkan satu projek sekolahnya. Salah satu syarikat telah menjual kepadanya 100 alat pengesan asap yang telah rosak dengan harga USD 1 setiap satu.

Namun, Hahn tidak tahu di mana terletaknya bahan radioaktif itu di dalam alat pengesan asap yang dibelinya. Dia kemudian menulis surat kepada sebuah firma elektronik di Illinois, kononnya ingin bertanyakan soalan untuk melengkapkan "laporannya". Seorang wakil khidmat pelanggan telah membalas surat itu dengan memberikan jawapan yang diperlukan Hahn.

Atas bantuan itu, Hahn dapat mengekstrak bahan radioaktif itu. Dia meletakkan americium-241 itu di dalam sebuah blok plumbum berongga dengan lubang kecil yang ditebuk di bahagian tepi supaya sinar alfa dapat keluar. Di hadapan blok itu Hahn meletakkan sekeping aluminium yang akan menyebabkan atom menyerap sinar alfa dan menolak neutron keluar. Kini, senjata neutron ciptaan Hahn sudahpun siap.

Dia juga membeli beratus-ratus unit tanglung gas untuk mendapatkan bahan thorium-232 yang terkandung pada karung alat itu. Sekiranya thorium-232 dibedil dengan neutron, ia akan menghasilkan uranium-233. Dia kemudian memulakan proses uji kajinya dengan membakar kesemua karung tanglung gas yang dibelinya itu menjadi debu.

Untuk mengasingkan thorium daripada debu, dia membeli bateri lithium bernilai USD 1,000 dan memotongnya kepada dua bahagian menggunakan pemotong wayar. Dia meletakkan lithium dan debu thorium bersama di dalam kertas aluminium dan memanaskannya menggunakan penunu Bunsen.

Dengan cara ini Hahn telah memperolehi thorium yang 9000 kali ganda lebih daripada yang terkandung dalam alam sekitar. Jumlah ini melebihi 170 kali ganda daripada jumlah diwajibkan untuk memohon lesen daripada Suruhanjaya Peraturan Nuklear.

Kemudian Hahn mula mengunjungi kedai-kedai antik bagi mencari jam lama yang mengandungi radium. Dia kemudian mengumpul bahan radium ini dan menukarnya menjadi bentuk serbuk. Malah, David Hahn juga meminta salah seorang rakannya mencuri beryllium daripada sebuah makmal kimia untuk kegunaannya.

Apa yang lebih mengejutkan ialah David Hahn juga memesan uranium daripada Czechoslovakia, sebaik sahaja kejatuhan kerajaan Kesatuan Soviet. Dia juga menggunakan beberapa bahan lain seperti pita pelekat untuk menghasilkan reaktornya sendiri dan menakjubkan apabila ianya menjadi.

Selepas projeknya itu siap, David Hahn mendapati tahap radiasi di kawasan itu telah meningkat secara dramatik. Dia mendapati bilik tidurnya juga mempunyai radiasi yang tinggi. Dengan menggunakan alat pengukur, David Hahn mendapati radiasi masih boleh dikesan sejauh 5 buah rumah.

Khuatir dengan bahaya yang bakal berlaku, David Hahn mula merungkai semula reaktor nuklear binaannya itu. Pada pukul 2.40 pagi 31 Ogos 1994, ketika David Hahn sedang mengisi bonet traknya dengan reaktor ciptaannya, seorang jiran telah menyangka seseorang sedang mencuri tayar dan menelefon polis.

Ketika polis datang dan memberkasnya, dia meminta agar polis tidak membuka bonet traknya kerana terdapat reaktor radioaktif. Polis menyangka ia adalah bom atom buatan dan memanggil Unit Pemusnah Bom. Pada ketika itu, trak Pontiac milik David Hahn dianggarkan mempunyai kadar radiasi 1000 kali ganda lebih daripada jumlah biasa.

Kejiranan Golf Manor dikejutkan dengan kehadiran berbelas-belas kehadiran pihak berkuasa berpakaian Hazmat di kediaman ibu David Hahn. Pihak berkuasa persekutuan telah menyita dan membersihkan bangsal di mana David Hahn membina reaktor nuklearnya sendiri. Walaupun tindakan Hahn itu merisikokan nyawa 40,000 penduduk berhampiran, namun segala tuduhan ke atasnya akhirnya digugurkan.

Suruhanjaya Peraturan Nuklear berkata, bangsal itu bukanlah sebuah fasiliti nuklear yang dikawal selia jadi ia bukan di bawah tanggungjawab mereka. Pihak polis juga mengatakan ia di luar bidang kuasa mereka. Namun, David Hahn dilarang pulang ke rumah ibunya selama dua bulan sehinggalah keadaan benar-benar selamat daripada sebarang risiko.

Dia kemudian menyertai US Navy selama empat tahun dan menyambung perkhidmatan selama tiga tahun lagi di Marine Corps. Apa yang menyedihkan ialah David Hahn meninggal dunia pada tahun 2016 ketika berusia 39 tahun, bukan disebabkan oleh radiasi bahan radioaktif tetapi disebabkan mengambil alkohol dalam dos berlebihan.

Pengajaran yang diperolehi di sini ialah tenaga nuklear bukanlah sesuatu yang buruk. Ibu bapa perlu memainkan peranan yang lebih terhadap minat anak-anak mereka agar tidak disalahgunakan secara tidak sengaja seperti David Hahn membina reaktor nuklearnya tanpa langkah keselamatan yang betul.


9 Keluarga Yang Menguasai Dunia Dan Kehidupan Kita

Pasti anda pernah mendengar teori bahawa hampir semua wang di dunia dikawal oleh keluarga terkaya.

Sesetengah daripada mereka membelanjakannya terhadap perkara yang mereka mahu sesuka hati manakala yang lain pula lebih suka hidup sederhana dan tenang.

Namun terdapat satu persamaan dalam kalangan mereka semua, iaitu status sosial mereka dan kedudukan mereka dalam masyarakat dikelilingi oleh banyak misteri.

Sesetengah orang berfikir bahawa puak-puak ini mengawal presiden semua negara dan seluruh dunia. iluminasi.com kongsikan 9 keluarga yang mengawal dunia dan juga kehidupan kita.

Tiada siapa yang mengetahui jumlah sebenar wang yang dimiliki oleh keluarga ini namun mengikut sumber yang berbeza, ia dianggarkan berjumlah di antara RM4 hingga RM12 trilion.

Keluarga Rockefeller menjadi terkenal disebabkan oleh John Rockefeller, bilionaire pertama di dunia.

Pada akhir abad ke-19, keluarga ini menguasai 90% daripada keseluruhan pasaran minyak di Amerika Syarikat. Hampir semua syarikat minyak moden di AS bermula dengan Rockefellers.

Kedua-dua peperangan terbesar di dunia hanya memberikan manfaat kepada keluarga Rockefeller. Mereka membantu kedua-dua pihak Jerman dan Kuasa Allied.

Kini, selain daripada perusahaan bank dan minyak, keluarga Rockefeller melakukan amal dan menjana wang melalui mata wang kripto.

Ahli teori konspirasi percaya bahawa ahli-ahli keluarga Rockefeller adalah pengerusi kerajaan dunia rahsia dan mereka memegang kepercayaan dan idea "Golden Billion" (merujuk kepada orang kaya di negara maju, atau Barat).

Beberapa teori politik percaya bahawa keluarga Morgan menentukan perjalanan politik Amerika Syarikat dan mengawal semua bank di dunia.

Orang pertama dalam keluarga Morgan iaitu John Pierpont Morgan memulakan empayar kewangan pertama di Amerika Syarikat.

Dia menjual senjata semasa Perang Saudara dan hampir didakwa disebabkannya. Dan pada tahun 1907, John menghentikan keruntuhan sistem perbankan.

J.P Morgan juga merupakan pengasas kepada J.P. Morgan Chase & Co, bank terbesar di Amerika Syarikat dan bank kedua terbesar di dunia dari segi jumlah aset, dengan jumlah RM10.5 trilion.

Ia adalah bank paling bernilai di dunia dari segi permodalan pasaran. Malah sehingga kini, keluarga Morgan adalah salah satu keluarga yang paling berpengaruh di dunia dalam bidang perbankan. J.P Morgan

Mereka mempunyai cawangan bukan sahaja di AS tetapi juga di Eropah. Sesetengah anggota keluarga ini juga mengawal syarikat General Motors dan General Electric.

House of Saud adalah dinasti diraja yang telah memerintah Arab Saudi sejak tahun 1932.

Ketua keluarga ini adalah Raja Salman bin Abdulaziz Al Saud dan jumlah anggota keluarga dalam dinasti ini adalah sekitar 25,000 orang.

Ketua keluarga memiliki kekuatan politik mutlak dan anggota keluarga dilantik memegang jawatan dalam jabatan dan ketenteraan yang penting.

Ahli keluarga ini juga boleh mendapatkan apa-apa pekerjaan yang mereka mahukan di dalam negara.

Malah, mereka juga menguasai kira-kira 20% daripada rizab minyak global dan memiliki kekayaan sekitar RM5.84 trilion.

Keluarga Rothschild adalah salah satu keluarga terkaya di dunia pada zaman Napoleon. Dinasti ini dimulakan oleh Mayer Amschel Rothschild.

Di Jerman, Mayer Amschel telah menubuhkan sebuah perniagaan perbankan yang besar dan mencipta empayar kewangannya sendiri.

Selepas kematiannya, Amschel meninggalkan wasiat kepada pewarisnya di mana dia menyatakan pandangannya tentang bagaimana empayar ini patut dikawal dan keluarga Rothschilds telah mengikuti peraturan ini selama lebih daripada 200 tahun.

Terdapat banyak teori dan khabar angin yang berbeza yang menyelubungi keluarga ni. Sesetengah orang mengatakan bahawa mereka mengawal semua wang di dunia dan semua institusi kewangan.

Pendapat lain mengatakan keluarga Rothschild menaja dan menggalakkan kebanyakan peperangan. Jumlah wang yang dimiliki keluarga Rothschild dianggarkan berjumlah sekitar RM8 trilion.

Mereka membuat pelaburan, mengawal perdagangan dan perbankan, serta memiliki beberapa ladang anggur dan syarikat yang menghasilkan minyak dan gas.

Jumlah kekayaan yang dimiliki oleh keluarga Baruch adalah lebih rendah berbanding keluarga Rothschild dan Rockefeller tetapi mereka mempunyai pengaruh yang lebih luas.

Bernard Baruch, orang yang memulakan keluarga ini, merupakan penasihat bagi 5 presiden Amerika Syarikat dan kawan rapat kepada Sir Winston Churchill.

Dia adalah orang yang mengilhamkan istilah "Perang Dingin" dan mengawal penciptaan bom atom. Sesetengah orang berpendapat dia adalah individu yang mencipta kerajaan dunia.

Maklumat mengenai pewaris empayar Baruch adalah sangat terhad. Dia mempunyai 2 orang anak perempuan dan seorang anak lelaki.

Anak lelakinya, Bernard Baruch Jr. meninggal dunia pada tahun 90an. Tiada maklumat mengenai cucu-cucu Bernard. Sesetengah orang percaya bahawa mereka sengaja bersembunyi dan mereka masih mengawal kerajaan AS.

House of Windsor adalah keluarga diraja Britain. Kini, ia diketuai oleh Ratu Elizabeth II yang berusia 92 tahun. Dia adalah ketua Gereja dan Panglima Angkatan Tentera British.

Selain Great Britain, Ratu Elizabeth II adalah raja yang memerintah 15 negara bebas. Mana-mana ahli politik pasti cemburu terhadap penarafan Queen dan ia bukanlah sesuatu yang menghairankan.

Semua ahli keluarga diraja hidup sederhana, berkhidmat dalam tentera, dan melakukan kerja amal.

Keluarga Murdoch mula membina empayar mereka di Australia. Keith Murdoch adalah seorang wartawan politik di salah satu syarikat akhbar Melbourne.

Ketika Keith mencapai jawatan sebagai seorang editor, dia telah berjaya meningkatkan penjualan akhbar itu dan kemudian menjadi CEO.

Rupert, anak kepada Keith juga merupakan seorang wartawan. Sebaik sahaja mereka menguasai semua media terkemuka di Australia, mereka menubuhkan News Corporation.

Kini, keluarga Murdoch merupakan pemiliki kepada 20th Century Fox, Fox News, Myspace, dan Dow Jones. News Corporation pernah disaman kerana mengintip panggilan telefon keluarga diraja, selebriti, serta menyogok polis dan pasukan khas.

Keluarga ini memiliki sebahagian besar rizab emas dunia. Orang pertama dalam keluarga itu, Ernest Oppenheimer, berpindah ke Kimberley, Afrika Selatan di mana dia menjadi datuk bandar dan kemudian menjadi ketua salah satu syarikat berlian.

Tidak lama kemudian, Ernest memonopoli pasaran berlian dunia. Kini, empayar berlian tersebut dipimpin oleh cucu Ernest, Nicky Oppenheimer.

Keluarga ini menghasilkan dan menjual bukan sahaja berlian tetapi juga emas, besi, platinum, dan mineral industri.

Keluarga imigran Yahudi dari Ukraine ini berpindah dari Kiev ke Chicago pada 1881. Pritzkers memiliki Hayat Corporation, syarikat perhotelan yang menjual hotel dan lawatan pelancongan ke pusat peranginan.

Syarikat ini memiliki 777 buah hotel di 54 buah negara. Keluarga Pritzker memiliki anugerah seni bina mereka sendiri dan kini tinggal di Chicago di mana mereka membuka sekolah seni bina mereka.

Keluarga Pritzker juga merupakan kumpulan yang menentukan rupa bentuk bandar Chicago.


Di Finland, Pandu Melebihi Had Laju Akan Disaman Berdasarkan Jumlah Gaji

Dianggarkan seramai 3,400 orang meninggal dunia dalam kemalangan jalan raya setiap hari. Ini bermakna sekitar 1.25 juta orang menemui maut akibat kemalangan jalan raya di seluruh dunia setiap tahun.

Menurut Pertubuhan Kesihatan Sedunia (WHO), sebanyak satu pertiga daripada jumlah kematian ini adalah disebabkan oleh pemanduan melebihi had laju. Lebih menyedihkan apabila sebahagian besar daripadanya melibatkan pemandu muda.

Banyak negara telah cuba memikirkan jalan terbaik untuk menangani masalah ini dengan mewujudkan pelbagai inisiatif yang inovatif untuk menghalang para pemandu daripada memecut.

Di Finland misalnya, saman melebihi had laju (melebihi 20km/j) akan dikenakan mengikut pendapatan pemandu. Pihak berkuasa di sana menggunakan sistem "denda harian" (Day Fine) yang dikira berdasarkan pendapatan boleh guna harian pesalah iaitu gaji yang telah ditolak bayaran keselamatan sosial, cukai dan kos sara hidup sekitar €255 (RM1,200) sebulan.

Secara umumnya, anggaran nilai kiraannya adalah jumlah gaji harian yang dibahagi dua. Walau bagaimanapun, perlu diingatkan bahawa lebih tinggi kadar had laju yang dilanggar, maka lebih banyak gandaan bilangan 'hari' yang dikenakan. Kadar minimum satu "Day Fine" tidak boleh bernilai kurang daripada €6 (RM28) dan setiap tanggungan di bawah jagaan pesalah akan mendapat rebat sebanyak €3 (RM14) daripada nilai "Day Fine."

Kesimpulannya, lebih tinggi gaji anda, maka lebih tinggilah nilai "Day Fine" tersebut dan lebih laju anda memandu, maka semakin tinggilah jumlah saman yang anda perlu bayar.

Disebabkan itulah banyak berita menggemparkan tentang jumlah saman mencekik darah yang dilayangkan kepada pemandu-pemandu kaya. Pada tahun 2002, bekas pengarah Nokia, Anssi Vanjooki, menerima arahan supaya membayar saman berjumlah 116,000 euro (RM547,000) selepas kamera menangkap gambarnya menunggang motosikal selaju 75km/j di jalan dengan had kelajuan 50km/j.

Pada tahun 2015, usahawan Finland iaitu Reima Kuisla pula disaman sebanyak 54,000 euro (RM255,000) kerana memandu lebih 22km/j daripada had laju sepatutnya iaitu 50km/j.

Namun begitu, Finland bukanlah satu-satunya negara yang mengamalkan "hukuman progresif" sebegini bagi kesalahan had laju. Switzerland juga menggunakan sistem yang seumpamanya. Malah, negara ini kini masih memegang rekod dunia dengan jumlah saman termahal yang pernah dikenakan kepada seorang pemandu dari Sweden pada tahun 2010.

Pesalah tersebut ditangkap memandu pada kelajuan 290km/j hingga menyebabkan dia didenda 3,600 Swiss francs sehari untuk 300 hari. Maka, jumlah saman yang perlu dibayar adalah sekitar 1,080,000 Swiss francs (RM4.5 juta).

United Kingdom pula telah memperkenalkan penalti bagi kesalahan had laju yang lebih ketat pada tahun 2017. Pemandu yang didapati bersalah boleh didenda sehingga 175% daripada jumlah pendapatan mingguan, mengikut skala gelongsor bergantung kepada betapa teruk kesalahan tersebut. Walau bagaimanapun, jumlahnya dihadkan kepada £2,500 (RM13,242).

Negara-negara Eropah telah menjadi pelopor kepada penggubalan undang-undang pemberian saman dalam jumlah yang besar. Selain itu, mereka juga telah memulakan hukuman lain seperti menarik balik lesen, mengimpaun kenderaan serta memenjarakan pemandu.

Perancis, Finland, Sepanyol dan Jerman semuanya mempunyai undang-undang yang boleh memenjarakan pengulang laku bagi kes memandu melebihi had laju.

Konsep hukuman sedemikian menjadi mekanisme utama yang diguna pakai oleh majoriti negara di dunia untuk membanteras kes kesalahan seumpamanya. Akan tetapi, ada juga beberapa negara yang cuba melaksanakan kaedah-kaedah yang lebih positif untuk melindungi pengguna jalan raya serta menggalakkan pemanduan berhemat.

Sebagai contoh, sebagai salah satu langkah mencapai kempen kematian kemalangan sifar sebelum tahun 2020, Sweden telah mengetatkan undang-undang jalan raya di negara tersebut dan pada masa yang sama menaik taraf kemudahan infrastruktur di sana.

Menurut WHO, hampir separuh daripada statistik kematian akibat kemalangan jalan raya itu merupakan "pengguna jalan raya yang mudah terdedah pada bahaya" iaitu pejalan kaki, penunggang basikal dan motosikal. Disebabkan itu, Sweden kini membina lebih banyak bulatan, mengurangkan bilangan persimpangan dan membuat sedikit perubahan di mana kenderaan tidak boleh membelok atau membuat pusingan U di kawasan lintasan zebra.

Selain itu, Sweden juga sedang dalam proses membina lebih banyak jejantas untuk pejalan kaki dan mengubah laluan penunggang basikal supaya berlawanan dengan arah trafik.

Di United Kingdom, syarikat-syarikat insurans menggunakan teknologi untuk lebih menggalakkan pemanduan berhemat di kalangan pengguna jalan raya. Sistem Telematics yang juga dikenali sebagai perakam kotak hitam boleh dipasang pada kenderaan untuk memantau cara dan gaya pemanduan seseorang. Pengguna yang disasarkan adalah golongan pemandu muda yang baru mendapat lesen kerana kumpulan ini adalah yang paling kerap membayar premium tinggi bagi insurans kenderaan.

Kotak hitam boleh dipasang tanpa sebarang kos tambahan. Malah, pihak syarikat insurans juga menawarkan diskaun istimewa bagi premium insurans sebagai sebahagian sistem ganjaran untuk memberi dorongan kepada pemandu supaya memandu secara berhemat.

WHO membuat jangkaan yang bilangan kemalangan jalan raya di seluruh dunia akan semakin meningkat disebabkan lebih ramai orang di negara-negara membangun akan mampu memiliki kenderaan.

Pendekatan yang lebih inovatif sebagai penggalak pemanduan berhemat dan mencegah pengguna jalan raya daripada memandu dengan laju adalah sangat penting sekiranya dunia ingin mencapai sasaran Agenda Pembangunan Mampan 2030 dalam mengurangkan kadar kematian dan kecederaan akibat kemalangan jalan raya.


Kenapa Kita Panggil Negara Arab 'Timur Tengah' atau 'Middle East'?

Negara-negara Arab kerap kali dirujuk sebagai negara Timur Tengah atau dalam bahasa Inggeris, 'Middle East' sehinggakan istilah tersebut sudah sebati dengan lidah majoriti masyarakat dunia.

Bagaimanapun, pernahkah anda terfikir kenapa istilah itu digunakan? Dari mana datangnya istilah 'Middle East' itu sendiri? Jom kita huraikan persoalan ini satu per satu.

Semasa zaman koloni British dan persaingan mereka dengan negara Russia, Asia Tengah merupakan salah satu wilayah yang paling diidamkan golongan-golongan penjajah.

Ketika itu, Asia Timur yang terletak lebih jauh kedudukannya dilabelkan sebagai 'Timur Jauh' atau 'Far East,' dengan tidak ada label atau istilah yang digunakan bagi melambangkan negara-negara yang terletak di antara bahagian barat Asia dan Mesir.

Mengikut pemahaman kolonial British pada zaman tersebut, negara India mewakili bahagian timur sehinggalah meliputi bahagian China. 'Timur Jauh' atau 'Far East' pula meliputi kawasan sekitar negara Jepun dan negara-negara yang terletak di Asia Pasifik.

Dipercayai, istilah 'Timur Tengah mula digunakan oleh Pejabat British India sejak tahun 1850 bagi merujuk kawasan-kawasan yang terletak di antara negara Arab dan India. Bagaimanapun, hanya pada tahun 1902 penggunaannya mula menjadi popular.

Ini disebabkan pengaruh seorang ahli strategi perang bernama Alfred Thayer Mahan mula menekankan kepentingan untuk kerajaan British menguasai wilayah-wilayah dengan penekanan penting kepada kawasan sekitar Teluk Parsi.

Bagi menyampaikan pendapatnya kepada kerajaan Britain, Alfred merujuk kawasan sekitar Teluk Parsi sebagai 'Timur Tengah' dalam tulisannya yang bertajuk 'The Persian Gulf and International Relations,' diterbitkan pada bulan September 1902 dalam sebuah jurnal Britain.

Artikel Alfred diterbitkan oleh penerbitan akhbar The Times sebelum siri artikel tulisan Sir Ignatius Chirol menggunakan terma 'Middle East' yang merangkumi lebih banyak kawasan.

Bagaimanapun, istilah 'Middle East' masih ditulis dengan menggunakan tanda baca ' ' bagi menandakan istilah itu belum bersifat formal penggunaannya. The Times sekali lagi mula menggunakan istilah tersebut tanpa penggunaan tanda baca bermula tahun 1903.

Memang sejak mula digunakan, istilah 'Timur Tengah' atau 'Middle East' mendapat kritikan, kerana penggunaannya dikatakan kurang tepat malahan lebih bersifat sebagai satu panggilan samaran kepada lokasi negara-negara itu.

Bagi mereka yang mengkritik penggunaannya, penggunaan istilah Asia Barat dikatakan lebih bertepatan malahan memang benar-benar mengikut kedudukan geografi negara Timur Tengah. Selain itu kekeliruan terhadap istilah ini juga kerap berlaku kerana wujud dua istilah lain yang hampir serupa iaitu 'Near East' dan 'Far East.'

Bagaimanapun, penggunaan istilah 'Near East' mula lenyap setelah berlakunya kejatuhan Empayar Uthmaniah di Turki, meninggalkan dunia dengan terma Far East dan Middle East. Britain menggunakan istilah itu bagi menggambarkan kedudukan pusat pemerintahan mereka di Mesir sekitar tahun 1930 dan ini memulakan penggunaan istilah tersebut di kalangan masyarakat barat.

Pada tahun 1946, Institute Timur Tengah atau The Middle East Institute ditubuhkan di Washington, ibu negara Amerika Syarikat. Kerajaan Amerika Syarikat menjadi kerajaan dunia pertama menggunakan istilah Middle East dalam Doktrin Eisenhower yang diterbitkan pada tahun 1957.

Mereka mendefinikasikan kawasan 'Middle East' sebagai kawasan yang terletak di antara Libya di bahagian barat, Pakistan di timur, Syria dan Iraq di bahagian utara dan semenanjung Arab di bahagian selatan.

Istilah dan definisi 'Middle East' sehingga kini dikritik kerana dibuat berdasarkan pandangan masyarakat Eropah, menyamakan istilah itu sebagai sesuatu yang bersifat 'eurosentrik,' tidak mengambil kira pandangan masyarakat Asia sendiri - sehinggakan masyarakat Asia terpaksa menggunakan definisi yang sebenarnya hanya tepat daripada persepektif orang Eropah untuk menggambarkan lokasi kedudukan mereka sendiri.

Kini masih ramai individu pengkaji dan penyelidik sejarah mahukan penggunaan 'Middle East' atau 'Timur Tengah' digantikan dengan istilah Asia Barat yang jauh lebih tepat, tetapi apakan daya kekeliruan ini sudah diambil sebagai istilah rasmi dan tidak cukup kuat suara mahu mengubahnya.


20 Negara Yang Mempunyai Jenayah Siber Paling Teruk Di Dunia

Pernahkah anda tertanya-tanya negara mana yang menghadapi masalah jenayah siber paling teruk di dunia?

Jika ya, maka anda mungkin akan terkejut untuk mengetahui bahawa terdapat beberapa faktor penyumbang yang menarik penjenayah siber ke wilayah tertentu di dunia.

Firma penyelidikan keselamatan, Symantec, telah merumuskan faktor-faktor tertentu yang menentukan mengapa negara tertentu dilanda jenayah siber lebih atau kurang daripada negara lain, memungkinkan mereka menghasilkan ranking untuk setiap kategori jenayah siber.

Symantec telah menyenaraikan 20 buah negara yang menghadapi atau mencetuskan jenayah siber yang paling banyak di dunia.

Dalam menyusun senarai ini, Symantec dapat mengkuantifikasi kod perisian yang mengganggu fungsi normal komputer.

Ia juga membina ranking bagi sistem dan memerhatikan bilangan laman sesawang yang menganjurkan laman phishing, yang direka untuk menipu pengguna komputer untuk mendedahkan data peribadi atau akaun perbankan maklumat.

iluminasi.com kongsikan 20 negara yang mempunyai jenayah siber paling tinggi di dunia menurut Symantec.


Keunikan Tradisi Masyarakat Mongolia Menjadikan Helang Sebagai Senjata Memburu

Di kaki gunung di kawasan pergunungan Altai, kaum Kazakh dilihat sedang melakukan aktiviti memburu. Tidak seperti kebanyakan orang di barat, kaum Kazakh tidak bergantung kepada senjata api dalam usaha mendapatkan hasil buruan. Ini kerana mereka menggunakan burung helang sebagai senjata memburu.

Sekumpulan pemburu Kazakh bersama helang mereka menunggang kuda di Sungai Hovd berdekatan bandar Ulgii

Mengimbas kembali sejarah sejak dari kurun ke-15, kaum pemburu separa nomad yang juga dikenali sebagai Burkitshi dalam bahasa Kyrgyz ini menggunakan burung pemangsa iaitu Helang Emas atau dikenali dengan panggilan Berkut sebagai senjata bagi membantu mereka memburu musang dan juga arnab di kawasan barat Mongolia.

Tambahan pula, Genghis Khan yang digeruni suatu masa dahulu dipercayai mempunyai lebih daripada 5000 orang "Penunggang Helang" di kalangan pengawal peribadinya. Satu pepatah Mongolia berbunyi "Kuda terbaik dan helang yang tangkas adalah umpama sayap kepada Kazakh".

Akan tetapi, sesetengah orang berpendapat bahawa kaum Kazakh kini sudah tidak lagi sehebat dahulu. Sepanjang beberapa dekat kebelakangan ini, ekonomi global dilihat telah melemahkan tradisi yang diteruskan untuk sekian lama ini. Para pemuda yang dilihat sebagai pewaris kepada tradisi ini lebih cenderung untuk berhijrah dan bekerja di bandar.

Kini, hanya kira-kira 250 orang Burkitshi sahaja yang dianggarkan masih beroperasi di barat Mongolia, walaupun sesetengah andaian mengatakan ia adalah serendah 50 hingga 60 orang sahaja yang masih tinggal.

Walaupun globalisasi dan kemodenan menjadi penyebab utama kepada kemunduran tradisi pemburuan ini, masih ada sesetengah daripada kaum Kazakh yang masih percaya dan menekankan betapa pentingnya bagi mereka untuk memelihara tradisi nenek moyang mereka ini.

Seorang juru gambar terkemuka iaitu Wolfgang Kaehler melihat sendiri bagaimana tradisi memburu menggunakan helang pada Festival Helang Emas yang diadakan setiap tahun. Kaehler memberitahu bahawa sebahagian daripada kaum Kazakh ini berusaha untuk menjaga kepentingan tradisi ini.

Setiap bulan Oktober, para pemburu akan bertemu sesama sendiri serta menganjurkan keraian dan ia semakin mendapat sambutan dan meningkat popular semula di kalangan penduduk tempatan.

Sesetengah daripada gambar yang diambil oleh Kaehler pada keraian tahun lepas menunjukkan beberapa tradisi Kazakh yang masih diteruskan selama beberapa dekad. Antaranya ialah pemakaian baju tradisional, kemahiran menunggang kuda dan juga memburu menggunakan helang.

Kaehler juga mengatakan bahawa keinginan mereka untuk meneruskan kelangsungan hidup budaya nenek moyang mereka ini bukanlah disebabkan untuk menarik perhatian para pengunjung semata-mata. Ia adalah sebagai keraian untuk kaum Kazakh itu sendiri. Tambahan pula, di kawasan itu tidak banyak infrastruktur untuk pelancong yang disediakan.

Kaehler juga berkongsikan pengalamannya sebagai salah seorang pengunjung Festival Helang Emas ini. Dia tinggal di kawasan perkhemahan berdekatan selama lima malam tanpa kemudahan air paip atau tandas. Malah, ada rakan-rakan sekerjanya yang memilih untuk tinggal di hotel yang agak jauh kerana tidak sanggup bertahan dalam keadaan serba kekurangan itu.

Pertunjukan Kyr Khuar di mana si gadis akan mengejar si lelaki. Sekiranya berjaya si gadis akan memukul belakang si lelaki

Baginya, sesiapa yang menghadiri festival ini dapat melihat sendiri bagaimana kawasan, budaya dan tradisi yang sama seperti asal masih dilakukan sejak dari dahulu tanpa sebarang kemodenan atau penambahan yang boleh mencacatkan keasliannya.

Kaehler berkata ia adalah suatu pengalaman yang amat menakjubkan. Anda dapat lihat sendiri bagaimana para pemburu ini melatih burung helang mereka sejak haiwan itu masih kecil sehingga menjadi besar dan kuat. Terdapat beberapa acara yang diadakan sepanjang Festival Helang Emas ini berlangsung.

Pertandingan Kukhbar di mana peserta akan bersaing bagi merebut kulit kambing dengan menunggang kuda

Ada beberapa kategori pertandingan helang pemburu yang diadakan. Antaranya ialah helang pemburu ini akan dilepaskan dari atas bukit dan perlu mendarat pada tangan tuan mereka yang menunggu di bawah. Disebabkan batas masa yang ditetapkan, pelbagai cara yang digunakan oleh tuan haiwan ini supaya helang mereka dapat mendarat dengan seberapa pantas yang boleh.

Kaehler memberitahu lagi, dalam satu kategori pertandingan lagi, helang-helang ini perlu mendarat di beberapa kawasan yang ditanda, di mana tuan mereka akan meletakkan umpan sebagai tanda. Bukan sahaja pertandingan kehebatan memburu yang diadakan, malah terdapat juga acara di mana helang dilepaskan untuk dibebaskan.

Pemburu akan melepaskan semula helang-helang mereka setelah tamat berkhidmat ke habitat liar agar ia dapat menjalani kehidupan yang normal. Tidak seperti haiwan belaan lain yang jinak dan sukar berdikari di habitat asal, helang-helang yang telah dilatih untuk memburu ini sememangnya bersedia untuk bertahan hidup apabila dilepaskan kelak.

Kaehler mempunyai harapan yang tinggi bahawa festival yang diadakan ini berupaya untuk memelihara tradisi yang hampir pupus ini dan menjadikannya lebih inklusif. Walaupun memburu menggunakan helang ini secara tradisinya diwariskan kepada anak-anak lelaki, sejak beberapa tahun kebelakangan ini tradisi ini berjaya menarik minat wanita.

Pada Festival Helang Emas yang diadakan beberapa tahun yang lepas, seorang gadis telah memenangi salah satu kategori yang dipertandingkan. Kaehler berharap agar populariti festival yang semakin meningkat tidak akan memberikan kesan atau perubahan kepada tradisi asal yang diturunkan dari generasi ke generasi ini.

Kaehler menganggap lawatan ke festival ini adalah lawatan terbaiknya dalam tempoh 20 tahun. Walaupun dia mahu lebih ramai orang hadir menyaksikan keunikan budaya Karzakh ini, namun dia tidak mahu festival menjadi terlalu komersial.

Sudah ramai pemandu pelancong yang menjadikan rezeki mereka dengan membawa pelancong dari luar sepertinya untuk datang ke festival ini dan lebih ramai lagi akan muncul pada masa akan datang.


Kisah Pelari Jepun Yang Menghabiskan Larian Marathon Selepas 54 Tahun - Shizo Kanakuri

Acara marathon semakin lama semakin menjadi kesukaan ramai ahli masyarakat kita, dengan cara-acara yang dianjurkan kerap kali mendapat sambutan menggalakkan.

Jepun merupakan salah sebuah negara yang gila berlari, daripada golongan yang muda sehinggalah kepada golongan tua. Nama Shizo Kanakuri mungking tidak lagi disebutkan zaman sekarang, tetapi di Jepun dia adalah individu yang dikenali sebagai 'bapa larian marathon Jepun.'

Kisah Shizo amat menarik untuk dibincangkan kerana Shizo bukan saja salah seorang atlit individu Olimpik Jepun yang terawal, dia juga antara atlit paling lambat menghabiskan acaranya. Pernahkah anda dengar tentang kisah larian Shizo yang menambil masa 54 tahun, 8 bulan, 6 hari, 32 minit dan 20.3 saat untuk tiba digarisan penamat?

Acara ujian kelayakan bagi memilih atlit yang bakal menjadi pelari pertama Jepun ke sukan Olimpik di adakan pada 19 November 1911. Ketika itu Shizo baru berumur 20 tahun. Bagaimanapun, apa yang membezakan Shizo dengan pesaingnya adalah Shizo percaya berpeluh semasa berlari akan membuatkan pelari lebih cepat penat.

Jadi setiap kali berlari, Shizo tidak akan minum apa-apa sepanjang larian sejaruh 40.2 km itu, membuktikannya pengalamannya yang masih mentah dalam bidang larian. Beliau dinasihatkan oleh petugas serta pegawai sukan supaya membuang tabiat itu dan akhirnya, Shizo berjaya mencatat masa terpantas di antara semua peserta melayakkan dirinya mewakili Jepun ke Olimpik.

Jadi, Shizo bersama seorang lagi pelari pecut bernama Yahiko Mishima, seorang atlit judo bernama Jigoro Kano serta seorang lagi pegawai pakar perubatan bernama Hyozo Omori - mereka berempat pun berangkat ke Sweden bagi menghadapi temasya sulung mereka.

Perjalanan menaiki kapal dan keretapi menyusahkan para atlit untuk berlatih, jadi Shizo mengambil peluang berlari di atas dek kapal dan mana-mana stesen yang mereka berhenti semasa melalui jalan darat. Pegawai bernama Hyozo itu pula jatuh sakit, menyebabkan atlit pula terpaksa bergilir menjaga dia.

Pada hari pertandingan pada 14 Julai 1912, suhu yang panas sehingga mencecah 32 darjah celcius menyebabkan majoriti daripada 68 orang peserta, berhadapan situasi tidak selesa.

Shizo yang turut sama kepanasan hanya menyedari kasut yang dipakainya sebenarnya tidak sesuai untuk acara itu. Namun apakan daya dia tidak ada pilihan lain. Selepas acara dimulakan, Shizo berjaya berlari sehingga jarak ke 27 km sebelum menghadapi hipertermia menyebabkan dia hampir pengsan.

Dia bernasib baik diselamatkan oleh seorang penduduk yang membawanya ke vila miliknya yang ketika itu kebetulan sedang mengadakan jamuan. Shizo mengambil masa berehat memulihkan dirinya dengan minuman jus oren dan akhirnya mengambil keputusan tidak mahu meneruskan larian - tanpa memberitahu penganjur keputusannya itu.

Lebih separuh peserta yang berlari gagal menamatkan perlumbaan dengan salah seorang daripadanya, pelari dari Portugal pengsan 8 km sebelum tiba digarisan penamat dan langsung tidak sedar, sebelum disahkan meninggal dunia esoknya.

Penganjur yang mencatatkan masa pelari gagal mengesan Shizo, terpaksa mengumumkan bahawa Shizo Kanakuri didapati telah hilang tanpa dikesan. Shizo pula sebenarnya menyembunyikan diri, kerana malu gagal menamatkan perlumbaan jadi dia pulang ke depan secara senyap-senyap sebelum kontroversi yang melanda mereka mula menjadi heboh.

Banyak pihak memuji tindakan Shizo yang tetap berani pergi bertanding walaupun tanpa persediaan yang rapi. Rasa malu Shizo yang pada mulanya membebankan dirinya ditolak ke tepi lalu Shizo mula mempersiapkan diri menghadapi sukan Olimpik seterusnya.

Walaupun demikian, di Sweden - status Shizo masih lagi dilaporkan hilang!

Persediaan menghadapi sukan Olimpik keduanya gagal disebabkan perang dunia pertama. Bagaimanapun, Shizo tetap berjaya bertanding pada temasya Olimpik 1920 di Belgium mendapat tempat ke 16. Pada tahun 1924 di Olimpik Paris, Shizo gagal menamatkan lariannya ketika berusia 32 tahun.

Sambil berlatih untuk Olimpik, atas rasa cintanya pada sukan marathon, Shizo mengasaskan acara larian yang kini menjadi tradisi tahunan negara Jepun iaitu Hakone Ekiden - sebuah acara larian jarak sejauh 218 km berganti-ganti melibatkan pelari peringkat universiti.

Shizo menamatkan kariernya sebagai pelari jarak jauh kebangsaan tidak lama selepas kegagalannya pada Olimpik Paris, namun terus menabur bakti melatih pelari-pelari muda agar mereka dapat mengharumkan nama Jepun di peringkat dunia. Bagaimanapun di Sweden namanya kerap disebut-sebut sebagai pelari yang hilang.

Hanya pada tahun 1962, seorang jurnalis Sweden menyedari Shiro Kanakuri sebenarnya masih hidup dan pengetahuan ini sampai kepada Majlis Olimpik Sweden. Lima tahun berikutnya, bagi menamatkan kisah Shizo, Majlis Olimpik Sweden menjemput Shizo ke Stockholm dalam sambutan ulang tahun ke 55 larian Olimpik mereka pada tahun 1912.

Shizo dijemput untuk menyertai satu acara amal bagi membantu mengutip dana menghantar atlit Sweden ke sukan Olimpik, namun kejutannya khas untuk Shizo. Dia diminta untuk menghabiskan larian pertamanya yang ditinggalkan begitu saja, tanpa sebarang pemberitahuan pada pengajur yang mengelolakan acara.

Jadi Shizo pun menamatkan lariannya pada 200 m terakhir pada usia 75 tahun disaksikan oleh pegawai-pegawai majlis Olimpik. Setelah melepasi garisan penamat, masa rasmi Shizo yang direkodkan adalah '54 tahun, 8 bulan, 6 hari, 5 jam, 32 minit dan 20.3 saat,' menjadikan Shizo bukan saja bapa marathon Jepun malahan pelari yang memegang rekod larian marathon paling lama dalam dunia.

17 tahun berikutnya, pada tahun 1982 ketika sudah berusia 92 tahun Shizo menghembuskan nafas terakhirnya meninggalkan legasi sukan yang sehingga kini menjadi ikutan generasi muda Jepun, kerana dia adalah individu yang dikatakan bertanggungjawab mempopularkan sukan marathon pada masyarakat mereka.

Sempena mengingati jasa serta 'kehilangan' beliau, bermula pada tahun 2004, pelari terbaik dalam acara Hakone Ekiden akan diberikan trofi yang dinamakan trofi Shizo Kanakuri.